Pelayar Polinesia Yang Menemui Benua Antartika

Riwayat paling lama yang pernah menceritakan pergerakan manusia ke Benua Antartika adalah yang ditemui pada tradisi-tradisi masyarakat Polinesia di Lautan Pasifik. Mereka meriwayatkan dari generasi ke generasi bagaimana pemimpin agung mereka seperti Hui Te Rangiora berlayar dari Pulau Roratonga menghala ke selatan untuk ke Aotearoa(New Zealand) namun telah tersasar lalu mencapai ke kawasan yang tidak pernah ditempuhi.

Dia menamakan tempat itu sebagai ‘Tanah Putih Terapung”

Beaglehole dipetik mengenai ekspedisi ini:

“It may have been about our year 750 that the astonishing Hui-Te-Rangiora, in his canoe Te Iwi-o-Atea, sailed from Rarotonga on a voyage of wonders in that direction (South): he saw the bare white rocks that towered into the sky from out the monstrous seas, the long tresses of the woman that dwelt therefin, which waved about under the waters and on their surface, the frozen sea covered with pia or arrowroot, the deceitful animal that dived to great depths – ‘a foggy, misty dark place not shone on by the sun’. Icebergs, the fifty foot long leaves of bullkelp, the walrus or sea-elephant, the snowy ice fields of a clime very different from Hui-Te-Rangiora’s own warm islands – all these he had seen”

Te Rangiora dapat difahami juga telah menamakan tempat tersebut sebagai Tai Uka a Pia yang bermaksud “Laut Berbusar Serbuk Pohon Pia” daripada rupabentuk flos ais di situ. Pengembaraan ini sesungguhnya menjangkau belahan bumi yang tidak pernah dibayangkan oleh imaginasi manusia sebelumnya, kawasan di mana “bebatuan menjangkau ke laut, pada tempat yang melepasi Rapa.”

Kisah penemuan Antartika ini dapat juga ditemukan pada kisah Te Waka O Tamarereti yang juga merupakan seorang penghulu masyarakat Polinesia. Beliau bergerak dalam satu pelayaran yang panjang ke “Tanah Putih” dengan perahu ‘Te Rua O Maahu’ nya bersama-sama dengan 70 belia bangsawan dan dua ‘Tohunga’ yakni pendeta untuk ke selatan, ke bumi yang dihuni kuasa-kuasa ghaib dan roh nene moyang dan dewa-dewa. Mereka berpeluang menyaksikan ‘teraan api’ di langit yang mereka percaya sebagai tanda kekuasaan Tuhan dan ia tidak lain tidak bukan adalah fenomena aurora.

“Te Rua o Maahu, a magnificent ocean going canoe was built of Totara and ornamented with plumes of feathers and paua shell. Seventy young Chiefs and two tohunga accompanied Reti along with food provisions and fire staffs which could be lit easily. The boat travelled through Te Aumiti now known as the French Pass in Marlborough, a treacherous suction current and headed south directly for Te Kahui Rua-Maahu, the point which the southern cross circles. Eventually after much time passing and anxious sentiment about the welfare of the expedition from the people home on land, the Waka was sited off shore.”

– Hare Hongi, The Voyage of Adventure, Ancient Maori Discovery of the South Pole.

Malangnya Reti berhadapan dengan saat yang getir tatkala menghampiri satu kawasan pesisir apabila angkatannya rosak teruk dan karam. Reti mati dalam kejadian tersebut dan kisah epik pengembaraannya bisa pulang ke Polinesia untuk diperturunkan kepada generasi-generasi seterusnya berkat peranan seorang tohangi dan beberapa anak kapal pelayaran yang terselamat. Sehingga ke hari ini Reti diabadikan oleh mereka pada Bima Sakti yang menjadi laut tempat dia berlayar dengan perahunya terdiri daripada bintang-bintang buruj Scorpius dan Orion.

Kisah-kisah tradisi Polinesia ini kebiasaannya dianggap sebagai mitos atau legenda semata-mata sehinggalah kebelakangan ini ramai cendekiawan dapat membuktikan keupayaan mandiri masyarakat tersebut untuk berlayar dari Timur ke Barat dengan teknologi maritim yang terkehadapan.

Tambahan daripada itu, eksplorasi yang dilaksanakan oleh masyarakat Polinesia dari seawal 1500SM hingga 500SM dapat dibuktikan dengan penyebaran Kebudayaan Lapita khususnya yang dijumpai sejauh pulau-pulau yang berdekatan dengan Benua Antartika. Masyarakat Lapita dipercayai merupakan leluhur kepada masyarakat Polinesia pada hari ini.

Apa yang menarik minat kita juga adalah ekspedisi Te Rangiora ini dikatakan berlaku pada tahun 650 masihi seterusnya mendahului sebarang rekod pergerakan manusia ke Antartika seperti pada ekspedisi James Cook(1773), ekspedisi Von Bellingshausen(1820) dan John Davis(1821). Dalam konteks negara bangsa moden seperti Aotearoa(New Zealand) kita justeru dapat memerhatikan perhatian yang diberikan oleh kerajaan dalam menuntut hak keatas Antartika dan wilayah maritim di sekitarnya melalui cara menghidupkan semula memori silam masyarakat Polinesia yang menguasai lautan serantau.

-Tuan Merbok II

Rujukan

1. McFarlane, Turi(2007), Maori Associations with the Antarctic
2. Haverkamp, Abby(n.a.), Maori and Antarctica
3. Smith, Stephenson Percy(1898), Hawaiki: the whence of the Maori: with a sketch of Plynesian history, being and introd. to the native history of Rarotonga.


10 Fakta Menarik Mengenai Jepun Purba Sehingga Ke Zaman Moden

1. Japan pernah ditutup selama 217 tahun untuk dunia luar. Ia ditutup daripada sekutar 1635 sehingga 1852. Undang-undang ini dikenali sebagai Sakoku Edict yang dilaksanakan kerana beberapa masalah yang dihadapi oleh Jepun ketika berhadapan dengan dunia luar, termasuklah para hamba Jepun dihantar ke Eropah oleh Portugis dan juga ancaman kepada keselamatan dan juga penyebaran wabak smallpox yang dibawa oleh orang putih. Ketika era ini, perdagangan dengan dunia luar adalah dilarang, manakala agama Kristian dilarang untuk disebarkan di Jepun.

Oleh kerana aktiviti perdagangan hamba oleh Portugis yang menjadikan orang Jepun sebagai hamba, maka amalan perhambaan dihapuskan terus oleh Toyotomi Hideyoshi. Dasar tutup pintu Jepun ini juga membentuk kebudayaan Jepun yang agak unik, namun pada tahun 1852, Amerik Syarikat berjaya memaksa Jepun untuk mengangkat semula dasar tutup pintunya dengan kekuatan armada laut Amerika Syarikat.

2. Salah satu daripada kota yang pernah dijadikan sebagai pusat pemerintahan Jepun pada tahun 1185-1333 pernah menjadi kota ke-4 terbesar di dunia dengan populasi pada tahun 1250 mencecah sehingga 200, 000 orang.

3. Jepun mempunyai lebih 5000 buah istana yang kebanyakannya dibina ketika era Sengoku, yang melibatkan perang saudara para bangawan Jepun yang berebutkan kekuasaan wilayah di Jepun. Namun, hari ini, hanya beberapa sahaja yang selamat kerana selepas Jepun mula membuka pintu kepada dunia luar, dasar permodenan Jepun berlaku dengan pesatnya, dan kebanyakan istana ini diruntuhkan kerana pada ketika itu, ia membawa kepada simbol zaman feudal Jepun.

4. Jepun mula membina Robot seawal abad ke-17 lagi. Pada zaman ini, Jepun mula membina beberapa buah patung mekanikal yang dikenali sebagai Karakuri untuk hiburan. Patung mekanikal ini mampu melakukan lagak mudah seperti menari dan berlakon. Pada abad ke-19, patung ini dihasilkan dalam jumlah yang banyak, bahkan ada yang berkemampuan untuk menyediakan juadah seperti air the dan menembak anak panah.

5. Apabila dasar tutup pintu Jepun mula dihapuskan, antara babak yang agak menarik berlaku ketika itu ialah 76 Samurai Jepun telah dihantar ke New York sebagai diplomatik pada tahun 1860. Salah seorang ahli kumpulan tersebut yang paling muda iaitu Tateishi Onojiro mendapat nama panggilan Tommy dan menjadi sensasi di Amerika Syarikat sehingga ada lagu dibuat untuknya yang bertajuk Tommy Polka.

6. Jepun mula menggunakan teknologi percetakan berwarna menggunakan blok kayu pada tahun 1765. Teknologi ini kemudiannya digunakan untuk menghasilkan novel grafik seperti Gesaku yang mengandungi pelbagai unsur yang ditakuti menggugat dan mendatangkan ancaman kepada aristokrasi Jepun itu sendiri. Akhirnya, pada tahun 1787, novel tersebut diharamkan dan pelukis yang menghasilkan komik itu menerima hukuman mereka.

7. Pada awalnya, pahlawan Jepun menjadikan kepala musuh yang ditebas sebagai torfi kemenangan. Namun, ketika serangan Jepun ke atas Korea dibawah Toyotomi Hideyoshi pada tahun 1592 dan 1598, jumlah kematian orang Korea dalam serangan itu mencecah sehingga 1 juta orang. Jumlah tersebut adalah terlalu banyak dan menyukarkan untuk menghantar kepala ke Jepun. Jadi, pahlawan Jepun ketika itu memotong telinga dan hidung musuhnya. Oleh kerana amalan ini begitu popular, terdapat sebuah monument yang dibina yang dinamakan sebagai Makam Hidung dan Makam Telinga. Sebuah makam seperti di Okayama, Jepun mengandungi 20, 000 buah hidung yang sudahpun dipulangkan ke Korea.

8. Salah satu kelas pahlawan yang terkenal di Jepun ialah Samurai. Antara amalan yang terkenal dikalangan samurai ialah tsujigiri atau (pembuhan di jalanan). Seorang Samurai dianggap hilang maruahnya apabila pedang samurainya tidak mampu menembusi tubuh musuh dalam satu hayunan. Ia adalah penting buat seorang Samurai untuk menguji pedangnya. Biasanya pedang diuji pada penjenayah dan juga mayat. Namun, ada yang mengamalkan tsujigiri dengan menyasarkan percubaan pedang mereka pada orang awam yang dijumpa dijalanan pada waktu malam. Walaupun insiden ini agak jarang, namun pada 1602, pihak berkuasa telah melarang aktiviti ini.

9. Walaupun Jepun mengharamkan penyebaran agama Kristian di tanah mereka, namun orang Jepun pertama memeluk agama Kristian ialah seorang pembunuh yang dalam pelarian. Seorang samurai berusia 35 tahun pada tahun 1546 telah membunuh seorang lelaki dalam pergaduhan. Anjiro telah melarikan diri ke sebuah pelabuhan di Kagoshima, bersembunyi di sana sebelum bertemu dengan beberaoa orang Portugis yang simpati dengan Anjiro sebelum menghantarnya ke Melaka ketika itu.

Anjiro ketika di Melaka telah mempelajari bahasa Porttugis dan dibaptiskan dengan nama Paulo de Santa Fe. Di sana, dia menemui seorang paderi Kristian yang terkenal bernama Francis Xavier. Mereka berdua bertekad untuk menyebarkan Kristian di Jepun pada tahun 1549 namun gagal. Selepas itu, Xavier dan Anjiro berpisah, dengan Xavier bertolak ke China manakala Anjiro dalam kehidupannya selepas itu, dicatatkan menjadi seorang lanun.

10. Sebenarnya memakan daging di Jepun adalah diharamkan sama sekali. Pengharaman ini berlangsung selama lebih 1200 tahun. Ia adalah kerana pengaruh agama Buddha yang melarang sebarang usaha pengambilan nyawa makhluk hidup. Maharaja Tenmu pada tahun 675 yang menggerakkan pengharaman ini. Asalnya, larangan ini hanya diantara April sehingga September, namun ia berubah untuk sepanjang tahun. Hanya pada 1872, barulah larangan ini dimansuhkan.

RUJUKAN:

Tristian Shaw (2017) 10 Crazy Historic Facts About Japan. Listverse

John Spacey (2015) 7 Interesting Things About Japanese History. Japan Talk

John Spacey (2015) Karakuri: Robots of Old Japan. Japan Talk


Sejarah Teraju Dalam Memacu Ekonomi Bumiputera

Tahun 2011 tertubuhnya satu unit strategik di Jabatan Perdana Menteri yang diberi tanggungjawab sebagai pemudahcara hal ehwal perniagaan, penggerak pelaburan, perancang polisi, pemangkin pembangunan dan yang paling penting penyelaras utama dalam penyertaan Bumiputera dalam ekonomi negara selaras depan Plan transformasi Negara. Unit strategik itu ialah Unit Peneraju Agenda Bumiputera (TERAJU)

TERAJU adalah tulang belakang kepada Agenda Pemerkasaan Ekonomi Bumiputera.  Dengan penglibatan 25 unit Pemerkasaan Ekonomi Bumiputera di semua kementerian, boleh dikatan penyelarasan aktiviti TERAJU disifatkan sebagai menyeluruh. Di samping itu, sokongan yang utuh daripada Jatawankuasa Pemerkasaan Ekonomi Bumiputera.yang diperngerusikan oleh Ketua Setiausaha atau timbalan Ketua Setiausaha di kementerian membolehkan penguatkuasaan 94KPI bumiputera terlaksana dan dalam masa yang sama memperkukuhkan asas keusahawanan dan perniagaan Bumiputera di Malaysia. KPI Bumiputera diberikan kepada Ketua Pegawai Eksekutif GLIC/GLC.

TERAJU juga memainkan peranan sebagai sekeretariat kepada Majlis Ekonomi Bumiputera (MEB) yang diperngerusikan oleh YAB Perdana Menteri, Dato’ Seri Mohd Najib Tun Abdul Razak dan masa ini diperngerusikan oleh YB Datuk Haji abd Rahman Bin Haj Dahlan, menteri di Jabatan Perdana Menteri.

Dengan tertutubuhnya Majlis Ekonomi Bumiputera, secara tidak lansung YAB Perdana Menteri memantau pelaksanaan insiatif insiatif Agenda Pemeriksaan Ekonomi Bumipitera secara lebih dekat merentasi kementerian dan GLIC/GLC

Komitment yang diberikan TERAJU amat tinggi untuk memastikan usahawan Bumiputera tetap relevan dan berdaya saing seperti yang disarankan oleh YAB Perdana Menteri. Walaupun terdapat pelbagai cabaran baru dalam abad ke-21 ini, TERAJU sentiasa melaksanakan program program untuk memperkasakan usahawan Bumiputera.

TERAJU berjaya menyediakan peluang pekerjaan, pembiayaan, pembangunan modal insan, pelaburan swasta dan penciptaan nilai melebihi RM94.31 bilion sehingga September 2016 sahaja. Penglibatan daripada pelbagai kementerian, sektor swasta, agensi agensi kerajaan dan Koridor Ekonomi telah membuatkan insiatif ini terlaksana denga jayanya. TERAJU juga mengadakan kerjasama dan menentukan Agenda Pemerkasaan Ekonomi Bumiputera dilaksanakan oleh GLIC/GLC melalui Khazanah Nasional Berhad yang menjadi sekretariat kepada Jawatankuasa Putrajaya Bagi Prestasti Tinggi GLC (PCG)

Agihan pembiayaan sebanyak RM 50.5 juta telah diberi kepada 101 pemenang daripada program yang mendorong inovasi usahawan, Skim Usahawan Pemulaan Bumiputera (SUPERB) dengan kerjasama MTDC, Mycreative Ventures, BioTech Corp, KMP, Cradle, MDEC, PUNB, MDV, MAVCAP dan juga TPM.

Semangat TERAJU untuk terus memantapkan pelaburan swasa Bumiputera dapat dilihat apabila 447 projek terlaksana dengan nilai pelaburan keseluruhan RM12.84 bilion dengan hanya Dana Mudahcara yang berjumlah RM2 bilion sahaja. Sehingga saat ini, 399 syarikat Bumiputera mendapat manfaat daripada Dana Mudahcara dan jumlah dana yang diluluskan ialah sebanyak 1.55 billion.

TERAJU juga dalam usaha menyediakan pemangkin masa depan depan ekonomi Bumiputera, insiatif pembangunan modal insan juga telah memperuntukan RM276 Juta bagi menjayakan 5 program iaitu Yayasan Peneraju Pendidikan Bumiputera (YPPB) berjumlah RM226 Juta, Pusat kecermelangan Projek Mega dengan kerjasama CIDB sebanyak RM5 Juta, Institut Keusahawanan Negara (INSKEN) dengan peruntukan Rm15 Juta, Tunas Usahawan Belia Bumiputera (TUBE) dengan kerjasama SME Corp berjumlah RM 10 juta dan akhir sekali Dana Pemabngunan Usahawan berjumlah RM 20 juta.

Ekuiti Nasional Berhad (EKUINAS), Yayasab Wakaf Malaysia, Khazanah Nasional Berhad dan Permodalan Nasional Berhad juga turut bekerjasama dengan TERAJU bagi menghasilkan nilai impak berjumlah RM3.8 bilion melalui program Skim Jejak Jaya Bumioutera (SJJB) dan program Perlupusan Aset GLIC/LC


Ejen Ali: Realiti Masa Depan Manusia

“Throughout history, the rich and the aristocracy always imagined that they had superior skills to everybody else, which is why they were in control. As far as I can tell, this wasn’t true. The average duke wasn’t more talented than the average peasant. He owed his superiority only to unjust legal and economic discrimination.

However, by 2100 the rich might really be more talented, more creative and more intelligent than the slum-dwellers. Once a real gap in ability opens between the rich and the poor, it will become almost impossible to close it.”

— Yuval Noah Harari

Ejen Ali: The Movie memberikan gambaran masa depan manusia — paling jelas sudut sosial dan teknologi. Menurut Harari, di masa lalu, jurang perbezaan kaya dan miskin hanyalah pada pemilikan kekayaan. Namun, 100 tahun akan datang, jurang ini bertambah jauh bukan saja pemilikan, tetapi kemahiran kerana yang kaya mampu meningkatkan kemahiran dirinya dengan memiliki pelbagai teknologi canggih.

Yang kaya akan mampu menjadi semakin pandai dan semakin pintar kerana pemilikan teknologi pintar yang canggih. Memiliki maklumat dengan lebih banyak, pantas dan maju. Sampai satu masa, orang yang lemah fizikal pun boleh jadi kuat melalui bioteknologi apabila berduit kerana memiliki teknologi tersebut.

Saya dapat melihat gambaran ini dalam Ejen Ali: The Movie. Simbol kemiskinan yang ditayangkan dalam filem ini bukan sekadar jurang kelas berduit dan tidak berduit, tetapi juga jurang kelas pemilikan teknologi dan kelas yang tidak memilikinya. Kita dapat lihat, betapa kuatnya fokus dalam filem yang mana kelas miskin bergantung kuat kepada teknologi. Mereka tidak cari makanan, kerja ataupun wang, mereka mencari teknologi untuk hidup. Ini serius antara elemen menarik dalam filem Ejen Ali. Konflik yang timbul antara kelas ini telah melahirkan watak antagonis yang cukup hebat.

Anda mungkin anggap Ejen Ali untuk kanak-kanak, tetapi perkembangan watak antagonis telah memberikan persoalan moral kepada penonton yang mungkin kanak-kanak tak mampu fikirkan.

Biasanya tema watak cerita kanak-kanak hanya menumpu pada hitam dan putih, baik dan buruk, betul dan salah. Tetapi animasi Ejen Ali mengkaburkan antara dua pola itu dan memunculkan dilema. Premis masalah jurang sosial tadi telah melahirkan perkembangan watak yang baik dalam memicu persoalan moral antara watak protagonis dan watak antagonis. Pada saya, itu antara keadilan perkembangan watak yang patut ditonjolkan pada era kini.

Animasi ni juga banyak menumpu pada teknologi canggih IRIS yang mempunyai kemampuan mengawal peranti di sekeliling pemakainya. Tahukah anda, teknologi IRIS sebenarnya bukan lagi fiksyen. Ia sedang dibangunkan oleh Elon Musk iaitu Neuralink. Peranti yang bersambung dengan neuro dalam otak dan membolehkan manusia untuk mengawal pelbagai peralatan dan peranti di sekeliling mereka.

Elon Musk mencipta Neuralink bertujuan untuk membantu orang sakit seperti lumpuh supaya mereka dapat menjalankan kehidupan seharian mereka dengan lebih baik tanpa menyusahkan orang lain. Mungkin anda melihat IRIS hanya bertujuan membanteras jenayah, tetapi ia dapat lakukan lebih daripada tujuan itu seperti yang Musk usulkan untuk projek Neuralink.

Animasi ini juga memberikan gambaran bagaimana “jiwa” dan “intelek” orang yang telah mati dapat disimpan dalam bentuk data dan dimuat naik ke dalam komputer atau peranti gajet. Teknologi ini belum ada tetapi ia telah menjadi teknologi spekulatif dalam kalangan saintis.

Ejen Ali: The Movie dapat memberikan kesedaran bahawa pembangunan teknologi pada hari ini sebahagiannya bermula dari sains fiksyen yang memberikan inspirasi dan aspirasi serta pemangkin kepada manusia ketika era 50 hingga 60-an.

Animasi ini sedikit memberikan refleksi tentang penguasaan teknologi ke atas manusia. Namun, filem Ejen Ali memberikan anti-tesis bahawa teknologi hanyalah peralatan, yang penting siapa yang gunakannya. Animasi ini agak beremosi, ada seorang budak di depan saya tadi menangis ketika klimaks. Saya juga rasa tersentuh. Serius elemen emosi dalam filem disampaikan dengan begitu baik. Animasi dan aksi dalam animasi ini sangat terbaik. Persembahan cerita, perkembangan watak, garapan emosi, semua terbaik.


Zenobia – Wanita Yang Mencabar Kekuasaan Rom

Zenobia dilahirkan di Palmyra, Syria sekitar tahun 240 SM dan diberi nama Julia Aurelia Zenobia. Syria pada masa itu merupakan wilayah jajahan Rom sejak ditakluk pada tahun 115/116 Masihi. Gelaran Aurelia pada nama keluarga Zenobia mungkin telah diberikan semasa pemerintahan Marcus Aurelius (161-180 M). Menurut Historia Augusta, salasilah bapa Zenobia boleh dijejak sehingga bertemudengan Julia Domna (170-217 M).Sejak kecil, Zenobia dididik dalam bahasa Greek dan Latin walaupun mengalami kesukaran untuk menuturkannya secara fasih. Beliau lebih fasih berbicara dalam bahasa Mesir dan Aramaic. Zenobia turut mendakwa dirinya berketurunan Dido dari Carthage dan Cleopatra VII dari Mesir. Menurut versi Arab yang diceritakan oleh Imam al-Tabari, Zenobia dipertanggungjawabkan untuk menjaga haiwan ternakan keluarga sejak remaja. Dari situlah bakat kepimpinan beliau terlatih. Kemahiran menunggang kuda dan ketahanan serta stamina tubuh badan Zenobia turut mengalami peningkatan pada masa itu. Oleh kerana itu, beliau mampu mara berjalanan kaki bersama pasukan tenteranya dalam menghadapi perjalanan yang jauh dan mampu berburu seperti lelaki-lelaki lain.Dalam karyanya, Edward Gibbon merincikan tentang Zenobia menerusi perenggan berikut:“Zenobia memiliki kulit yang hitam kemanisan. Giginya memancar putih dan matanya yang hitam pekat galak memancarkan cahaya sambil wajahnya dihiasi kemanisan yang menawan hati. Suaranya lantang. Kecerdasannya dikuat dan dihiasi dengan kelazimannya menuntut ilmu. Lidah beliau tidaklah kelu untuk bertutur dalam bahasa Latin, dan mampu berbicara fasih dalam bahasa Greek, Syria dan Mesir.”Baik di zaman dahulu dan sekarang, Zenobia dikenali sebagai seorang wanita yang memiliki keupayaan mengagumkan.Bahkan dalam sumber-sumber Arab yang tidak begitu menonjolkan keperwiraannya, Zenobia tetap ditampilkan sebagai seorang ratu yang berkaliber. Banyak pekerti luhurnya diulang dengan kerap dalam sumber-sumber purba dan sebutan sifat paling khusus yang sering diperikan adalah kesucian dirinya. Zenobia berpegang bahawa hubungan intim hanya boleh dilakukan dengan tujuan untuk mendapatkan zuriat. Bahkan setelah berkahwin, beliau tetap enggan tidur bersama suaminya kecuali untuk tujuan tersebut.

PERKAHWINAN ANTARA ZENOBIA DAN ODAENTHUS

Menjelang tahun 258 Masihi, Zenobia berkahwin dengan Lucius Septimus Odaenthus, seorang gabenor Rom di Syria. Melalui perkahwinan dengan Zenobia, Odaenthus dikurniakan seorang anak lelaki bernama Vaballathus. Zenobia merupakan isteri kedua Odaenthus dan Odaenthus sendiri telah mempunyai seorang anak lelaki yang menjadi pewarisnya, iaitu Herodes hasil dari perkahwinan pertamanya.

Odaenthus diberi tanggungjawab ke atas wilayah yang sangat mewah. Kota yang paling utama dalam pemerintahannya adalah Palmyra, yang berfungsi sebagai pusat perdagangan penting di Jalan Sutera, yang menjadi penghubung antara timur dan barat. Para pedagang yang keluar masuk ke Rom pasti akan melalui Palmyra.

Namun begitu, sejak tahun 227 Masihi, perdagangan yang rancak itu terhenti akibat pencerobohan yang dilakukan oleh Parsi Sassanid yang mengepung laluan tersebut. Dalam tempoh konflik tersebut, Raja Sassanid bernama Shapur I (240-270/272 M) menawan kota Antioch yang juga merupakan salah satu pusat perdagangan penting buat Rom. Hal ini tidak boleh didiamkan.

Pada tahun 260 Masihi, Maharaja Rom yang bernama Valerian (253-260 M) berangkat memerangi kekuatan Sassanid, namun mengalami kekalahan dan diambil sebagai banduan. Sepanjang menjadi tawanan perang, Valerian dipergunakan sebagai tempat pemijak oleh Shapur I untuk menaiki kudanya. Valerian terus berada dalam tawanan sehingga beliau meninggal dunia dan kemudian, jasadnya digantung dan dipamerkan di khalayak ramai.

Puteranya yang bernama Gallienius tidak mampu berbuat apa-apa untuk membaiki keadaan ini. Oleh kerana itu, Odaenthus mengambil tanggungjawab untuk memerangi Sassanid dan berjaya menewas dan mengusir mereka kembali ke Sungai Furat, menjauhi wilayah Syria.

Atas jasanya terhadap Rom, Odaenthus dilantik sebagai gabenor kepada seluruh wilayah timur Empayar Rom.

Pada tahun 261 M, sempasa Quietus mencabar pemerintahan Gallienius, Odaenthus sekali lagi tampil menewaskan dan membunuh Quietus. Jasanya itu meraihkannya pengaruh yang cukup untuk membenarkannya memerintah wilayah timur Rom dengan lebih bebas dan berkuasa.

Pada tahun 266/267 Masihi, Odaenthus terkorban bersama anaknya, Herodes akibat dibunuh oleh anak buahnya selepas berlaku sebuah pertelingkahan. Terdapat spekulasi kononnya Zenobia menjadi orang yang bertanggungjawab menghasut supaya Odaenthus dan Herodes dibunuh demi menaikkan anaknya, Vaballathus. Namun pendapat ini ditolak oleh kebanyakan sejarawan.

ZENOBIA MERAIH KUASA DAN MENAKLUK MESIR

Zenobia kemudian dilantik menjadi pemangku gabenor memandangkan Vaballathus masih kecil. Sebaik meraih kuasa, beliau sering berdampingan dengan ahli-ahli intelek dan falsafah terkemuka di istananya. Antara mereka termasuklah Platonist Cassius Longinus (213-273 M) yang kelak akan dihukum bunuh atas kesalahan kononnya menghasut Zenobia agar membelakangi Rom.

Setakat tempoh masa kenaikan kuasa Zenobia, hubungan antara Palmyra dan Rome masih berlangsung mesra berkat gerakan-gerakan ketenteraan yang dilancarkan oleh Odaenthus sebelum ini banyak memelihara dan memihak kepentingan Rom.

Zenobia mengekalkan polisi pemerintahan mendiang suaminya. Sepanjang fasa huru-hara yang melanda Rom ketika itu, yang dipanggil sebagai Krisis Abad ke-3, seramai 26 orang telah naik dan turun sebagai maharaja. Odaenthus mungkin pernah terlintas untuk menjadi salah seorang daripadanya, lebih-lebih lagi dirinya begitu akrab dengan Maharaja Gallienus dan wilayah pemerintahannya pula begitu mewah. Selepas kematiannya, Zenobia pula mungkin menganggap anaknya, atau bahkan dirinya sendiri mampu menaiki takhta Rom.

Sejarawan bernama Richard Stoneman menulis:“Dalam tempoh 5 tahun selepas kematian Odaenthus pada tahun 267 M, Zenobia berjaya meletakkan dirinya disenangi oleh rakyatnya dan dikenali sebagai Ratu Timur. Mendiami sebuah istana yang boleh dikatakan antara yang termewah pada zaman itu, dikelilingi oleh cendekiawan ulung yang berkhidmat di istana, dilayan oleh sida-sida setia, dan dipakaikan dengan kain sutera paling berkualiti dari Antioch dan Damsyik, Zenobia juga mewarisi reputasi kehebatan pasukan tentera yang ditinggalkan oleh Odaenthus dan unit tentera Badwi yang begitu efektif.

Dengan kekuatan ketenteraan dan pengaruh yang begitu hebat, Zenobia menjadi salah satu figura yang mencabar kekuasaan Rom yang menghadapi abad yang huru-hara. Rom yang ketika itu digugat oleh serangan dari utara, tidak mampu untuk melindungi wilayahnya di Timur. Syria untuk suatu tempoh hilang dari perhatian penguasa-penguasa Rom.”

Gallienus mati dibunuh pada tahun 268 Masihi dan digantikan oleh Claudius II yang kemudian meninggal dunia akibat demam. Kedudukannya diwarisi oleh Quintillus pada tahun 270 Masihi.

Sepanjang tempoh peralihan kuasa pantas ini, polisi pentadbiran Zenobia berubah dengan lancar dan menjelang tahun 269 Masihi, Zenobia memanfaatkan keadaan dengan menghantar ketua panglimanya, Zabdas ke Rom-Mesir untuk menawan wilayah tersebut.

Pun begitu, tindakan ini juga dilakukan oleh Zenobia dengan begitu berhati-hati agar tidak terlihat sebagai melancarkan konflik terhadap Rom. Semasa gabenor yang memerintah Mesir sedang melancarkan kempen di luar kawasan, seorang warga Syria-Rom bernama Timagenes memulakan pemberontakan.

Oleh kerana itu, kemaraan pasukan tentera Zenobia ke Mesir ini boleh dijelaskan sebagai sebuah kempen yang memelihara kepentingan Rom. Apapun, terdapat kemungkinan bahawa Timagenes ini batu api yang sengaja dihantar terlebih dahulu oleh Zenobia semata-mata untuk mewujudkan alasan yang membenarkannya menceroboh Mesir.

Pada awalnya, tentera Zenobia berjaya meraih kemenangan namun kemudian diusir dari wilayah Mesir apabila pasukan tentera tempatan pulang dari kempen. Tidak berpuas hati dengan kejayaan mengusir penceroboh itu, tentera-tentera Rom-Mesir malah mengejar pasukan tentera Zenobia sehingga melepasi sempadan dan terus mara memasuki wilayah Syria. Di sana, pasukan tentera Zenobia melancarkan serangan balas dan berjaya menewaskan pasukan tentera Rom-Mesir.

Sebaik sahaja menguasai Mesir, Zenobia dengan pantas mengadakan rundingan diplomatik dengan wilayah-wilayah di Levant dan Asia Kecil sekaligus memasukannya ke dalam Empayar Palmyra-nya yang sedang berkembang besar.

Dengan keadaan Empayar Rom yang sedang huru-hara, kekayaan dan kekuasaan Empayar Palmyra yang sedang meningkat naik membuatkan pemerintah-pemerintah tersebut memilih untuk berpihak kepada Zenobia. Akibat terlalu sibuk dengan masalah dalaman, Rom tidak mampu berbuat apa-apa terhadap perkembangan kuasa Zenobia ini.

Apapun, walaupun jelas sekali beliau sedang membina sebuah empayar sendiri yang bersebelahan dengan empayar Rom, Zenobia masih belum melakukan sebarang tindakan yang secara terbuka mencetuskan konflik dua pihak dengan Rom.

Masa berlalu dan berlalu sehinggalah Aurelian naik menjadi Maharaja. Zenobia pula pada masa itu menitahkan agar syiling yang memaparkan imej Vaballathus di satu sisi dan Aurelian di satu sisi dihasilkan. Beliau juga mengarahkan agar inskripsi-inskripsi berkenaan sifat mulia Aurelian diletakkan di Palmyra sambil urusan-urusan rasmi dijalankan dengan menggunakan nama maharaja.

Namun pada masa yang sama, beliau dengan beraninya menggunapakai gelaran diraja Augustus untuk anaknya, Vaballathus dan Augusta untuk dirinya sendiri; gelaran yang sepatutnya hanya layak disandang oleh keluarga diraja Rom sahaja.

Lebih daripada itu, Zenobia juga mengadakan kesepakatan perdagangan dengan Sassanid, serta menambah wilayah ke dalam empayar timurnya tanpa terlebih dahulu merujukkan hal tersebut kepada penguasa Rom.

Menjelang tahun 271 Masihi, pemerintahan Zenobia berkeluasan dari Iraq moden hingga ke Turki dan turun sampai ke Mesir.

ZENOBIA DAN AURELIAN

Ketika maharaja-maharaja lain gagal untuk menyedari perkembangan kuasa Zenobia atau mungkin tidak memiliki sumber untuk melakukan sesuatu terhadapnya, Aurelian ternyata merupakan seorang pemerintah yang berbeza.

Beliau mendaki tangga kariernya dengan bermula sebagai seorang tentera pejalan kaki, lalu menjadi panglima dan kini bergelar maharaja. Beliau terlebih dahulu menceburi medan perang sebelum turun ke gelanggang politik.

Sebaik meraih kuasa, Aurelian perlu memimpin pasukan tenteranya menewaskan Vandals, Alemanni dan Goths. Menjelang tahun 272 Masihi, beliau akhirnya bersedia untuk merebut semula wilayah-wilayah timur dari genggaman Zenobia. Beliau tidak menunggu untuk menghantar sebarang surat ataupun menerima surat dari Zenobia, sebaliknya terus sahaja mara ke Empayar Palmyra dengan membawa seluruh bala tenteranya.

Sebaik memasuki Asia Kecil, ketumbukannya memusnahkan setiap pekan dan kota yang menumpahkan kesetiaan kepada Zenobia. Beliau turut memerangi beberapa pasukan perompak yang ditemui dalam perjalanan. Kemaraan diteruskan sehinggalah mereka tiba di Tyana, wilayah yang menempatkan seorang ahli falsafah terkenal bernama Apollonius yang sangat dikagumi oleh Aurelian sendiri.

Pernah di dalam mimpinya, Aurelian didatangi oleh Apollonius yang memberi nasihat agar memberi belas-kasih andai mahu meraih kemenangan. Oleh kerana itu, Aurelian mempamerkan rasa belas-kasih terhadap penduduk kota dan melanjutkan kemaraan tanpa mengapa-apakan mereka.

Ternyata sifat belas-kasih ini mendatangkan kesan yang efektif. Kota-kota lain langsung sahaja menyerah kepada Aurelian. Sejak keberangkatan dari kota Tyana, tidak ada lagi kota yang memerangi Aurelian dan masing-masing menghantar utusan menyatakan pendirian mereka yang memihak Aurelian dan meninggalkan Zenobia. Dengan begitu, ketumbukan Aurelian dapat tiba di Syria dengan pantas.

Tidak dapat dipastikan sama ada Zenobia ada menghantar utusan kepada Aurelian ataupun tidak. Terdapat rekod tentang perutusan surat antara mereka berdua sebaik sahaja Aurelian tiba di Palmyra, namun catatan tersebut dianggap sebagai rekaan oleh sejarawan terkemudian.

Surat yang diberikan oleh Aurelian semasa awal keberangkatannya sebagaimana yang terkandung dalam Historia Augusta juga dianggap palsu; rekaan yang dilakukan untuk menunjukkan sifat belas-kasih yang dimiliki Aurelian serta sifat kasar dan angkuh Zenobia.

Bagi menghadapi kemaraan Aurelian, Zenobia mengumpulkan bala tenteranya dan kedua-dua pihak itu kemudian saling berhadapan di luar kota Daphne. Di sana, meletus Pertempuran Immae pada tahun 272 Masihi yang dimenangi oleh Aurelian. Ramai tentera Syria ditawan dan dibunuh. Zenobia sendiri bersama panglimanya, Zabdas terpaksa berundur ke kota Emesa yang menempatkan lebih ramai tentera dan harta.

Aurelian terus mengejar Zenobia dan kedua-dua pihak sekali lagi bertembung di luar kota Emesa. Kali ini juga dimenangi oleh Aurelian melalui taktik yang sama seperti di Immae. Kota Emesa habis dijarah. Namun, Zenobia masih berjaya meloloskan diri dan berundur ke Palmyra.

Tidak lama selepas beliau selesai menyiapkan pertahanan kota, ketumbukan tentera Aurelian pun tiba dan langsung sahaja melakukan pengepungan.Edward Gibbon menulis, “Zenobia berundur ke tembok ibu kotanya, melakukan persiapan terakhir dan melaungkan dengan penuh lantang, “Berakhirnya pemerintahanku adalah berakhirnya hayatku. Berakhirnya hayatku adalah berakhirnya pemerintahanku!”

Entah benar ataupun tidak beliau ada mengatakan sedemikian, namun apa yang pasti beliau jelas menunggu bantuan dari Parsi. Apabila mendapati bantuan tidak dapat diterima, Zenobia dan Vaballathus melarikan diri menaiki unta menuju ke Parsi.

Semasa Aurelian berjaya menggempur masuk ke dalam kota dan mendapati bahawa Zenobia dan puteranya sudah tiada, pantas beliau menghantar sepasukan tentera kavalri untuk menghambat Ratu Palmyra itu. Zenobia tertangkap semasa sedang cuba merentas sungai Furat. Beliau kemudian dibawa menghadap Aurelian dalam keadaan dibelenggu.

Di hadapan Aurelian, Zenobia menafikan kesalahannya dan menudingkan jari kepada hasutan yang diberikan oleh para penasihatnya, terutama sekali Cassius Longinus. Cassius kemudian dihukum pancung sementara Zenobia pula dibawa kembali ke kota Rome.

HARI-HARI TERAKHIR ZENOBIA

Apa yang berlaku terhadap Zenobia seterusnya berbeza mengikut setiap catatan yang dibaca.

Menurut Zosimus, Zenobia dan puteranya mati lemas di Selat Bosforus semasa dalam perjalanan ke Rome. Namun, Zosimus juga mendakwa bahawa Zenobia selamat tiba di Rome tanpa anaknya. Beliau kemudian dibicarakan dan dibebaskan lalu meneruskan hidup di sebuah villa yang kemudian berkahwin dengan seorang lelaki Rom.

Historia Augusta pula menyampaikan kisah di mana beliau diarak di sepanjang jalan di kota Rom dalam keadaan dibelenggu oleh rantai emas semasa perarakan kemenangan Aurelian. Zenobia kemudian dibebaskan dan dikurniakan sebuah rumah mewah berdekatan kota Rome di mana beliau meluangkan hari-hari terakhirnya dengan aman dan senang-lenang.

Sementara itu, Zonaras mendakwa bahawa Zenobia dibawa pulang ke kota Rome, namun tidak pernah dimalukan dalam perarakan dan bersetuju bahawa Zenobia berkahwin dengan seorang lelaki Rome sambil Aurelian pula mengahwini salah seorang anak perempuan Zenobia.

Seperti penulis-penulis Arab yang lain, Imam al-Tabari langsung tidak menyebut tentang Aurelian ataupun Rom dalam penceritaan mengenai Zenobia. Dalam catatan al-Tabari, Zenobia membunuh seorang ketua kabilah bernama Jadhima pada malam perkahwinan mereka. Lantas, anak buah Jadhima menuntut bela dengan mengejar Zenobia yang melarikan diri menuju ke Furat.

Zenobia telah terlebih dahulu mengarahkan agar sebuah terowong digali di bawah sungai, kalau-kalau rancangannya menemui jalan buntu dan menuntutnya melarikan diri. Dalam kisah ini, Zenobia ditangkap ketika sedang memasuki terowong tersebut. Beliau kemudiannya sama ada mati kerana membunuh diri dengan meminum racun, ataupun dihukum.

Makanya, pengakhiran hidup Zenobia bergantung kepada sumber yang dirasakan paling sahih.

Historia Augusta telah lama diakui sebagai sumber yang tidak boleh dipercayai kerana ia sering mengubah tarikh, peristiwa dan bahkan watak-watak yang terlibat demi menghadirkan suatu versi tertentu yang bersesuaian dengan kepentingan maharaja yang memerintah pada masa itu.

Stoneman menulis:“Pada beberapa aspek tentang sifat Zenobia, kita dihidangkan dengan banyak maklumat menerusi Historia Augusta – namun mesti diingat bahawa perincian penceritaannya tidak boleh begitu diyakini memandangkan penulisnya, menulis apa yang dirasakannya sesuai mengikut citarasanya.”

Catatan-catatan dari Zonaras dan Zosimus dianggap lebih diyakini.

Oleh kerana itu, lebih cenderung untuk mengatakan bahawa di akhir hayatnya, Zenobia dibawa ke kota Rome namun tidaklah dimalukan dalam perarakan kemenangan Aurelian. Aurelian pasti begitu mempertimbangkan anggapan masyarakat Rom andai mendapati kemenangannya itu adalah dari kempen ketenteraan melawan seorang wanita. Betapa malu baginya jika dianggap membenarkan seorang wanita menjadi begitu berkuasa sehingga mampu memerintah satu pertiga empayar Rom.

Tidak mungkin Aurelian mahu memberikan perhatian yang lebih kepada Zenobia dan makanya, hikayat masyhur kononnya Zenobia diarak dalam keadaan dibelenggu oleh rantai emas adalah satu fiksyen.

Namun, kisah tentang pendakwaan dan pembebasannya lalu kehidupannya di Rome dianggap munasabah. Tidak ada rekod yang mencatatkan tarikh kematian Zenobia atau bagaimana beliau meninggal dunia. Namun apa yang pasti, tidak ada sumber dari barat yang mengisyaratkan bahawa beliau dihukum bunuh.

Oleh kerana itu, terdapat kemungkinan bahawa kisah kematiannya itu diperkenalkan menerusi versi penceritaan Arab.

Zenobia merupakan salah satu figura paling penting pada Zaman Pertengahan. Identitinya sebagai seorang ratu dan pahlawan yang hebat berjaya mempengaruhi ramai penulis dan pelukis untuk terus menghidupkan namanya dalam tinta sejarah.

Malah, monarki di kemudian hari seperti Catherine dari Russia (1729-1796 M) turut membanding-bandingkan dirinya dengan Zenobia, menunjukkan betapa Ratu Palmyra itu dijadikan sebagai kayu ukur kesuksesan seseorang pemerintah wanita. Sehingga ke hari ini, Zenobia dikenang sebagai seorang ratu dari Palmyra yang mencabar kekuasaan Rom dan memberi inspirasi kepada ramai wanita.

SUMBER– Joshua J. Mark. (September 2014). Zenobia. Ancient History.

BACAAN LANJUT– Jone Johnson Lewis. (April 2017). Zenobia – Queen of Palmyra. ThoughtCo.– New World Encyclopedia. (n.d.). Zenobia.– David Hernandez De La Fuente. (n.d.). Zenobia, the Rebel -Queen Who Took On Rome. History Magazine.– Ensiklopedia Britannica. (n.d.). Zenobia, Queen of Palmyra.


Pertempuran Pliska: Kekalahan Memalukan Byzantine

Empayar Byzantine ialah sebuah empayar hebat yang pernah berdiri di bumi Eropah dan merupakan salah satu daripada empayar yang dikagumi pencapaian dalam helaian taamdun mereka. Disebalik setiap kemenangan yang ditempah oleh mereka dalam proses membina Empayar mereka, namun Empayar ini juga tidak ketinggalan daripada kekalahan yang memalukan. Salah satu yang dikenang sebagai antara pertempuran yang paling berdarah dan paling membawa bencana ialah dalam Pertempuran Pliskan yang merupakan sebahagian daripada Perang Byzantine-Bulgaria. Detik kehancuran ini berlaku pada 26 Julai 811 Masihi.

Ketika Maharaja Nicephorus menaiki takhta Byzantine pada tahun 802 Masihi, antara rancangannya ialah mahu meluaskan empayar Byzantine yang semakin mengecil akibat beberapa konflik dan dilanggar oleh musuh. Namun, rancangan Nicheporus tidak seperti yang dia jangkakan. Empayar Bulgaria yang dia sasarkan bukanlah calang-calang lawan. Pertempuran Piliska ini terjadi daripada rentetan Kepungan Serdica oleh Khan Bulgaria bernama Krum yang telah berjaya menakluk sebuah kubu tentera milik Byzantine. Lagipun gerakkan ketenteraan Krum ini adalah berpunca daripada tindakan Byzantine yang lebih awal yang telah mengacau sempadan Bulgaria.

Apa yang berlaku di Serdica telah memaksa Maharaja Nicephorus mengumpulkan seluruh tentera dari seluruh Empayar Byzantine bagi membentuk ketumbukan tentera sebanyak 80 000 orang untuk menggempur Bulgaria. Pada bulan June 811 Masihi, Nicheporus telah mara dari Konstatinople ke arah Pliska yang merupakan ibu negara untuk Empayar Bulgaria. Dia telah membahagikan tenteranya kepada tiga bahagian dan ketiga-tiga unit itu bergerak ke arah Pilisika dari arah yang berbeza. Byzantine tiba-tiba Pliska tanpa sebarang tentangan yang sengit daripada tentera daripada Bulgaria dan semua halangan berjaya dihabiskan oleh Byzantine. Apabila pusat pemerintahan Bulgaria iaitu Pliska ditawan, Krum telah menghantar pesanan kepada Nicheporus yang berbunyi seperti ini:

“Di sini kau telah memenangi perangnya. Ambilah apa yang kau rasa perlu ambil dan berangkatlah dengan keamanan.”

Namun, Nichephorus yang menjadi sombong dan angkuh dengan kemenangannya beranggapan bahawa dia sudah menundukkan keseluruhan Empayar Bulgaria lalu melangkah masuk ke dalam Pliska membawa bala bencana. Diceritakan bahawa anak kecil digantung terbalik lalu wajah mereka dihancurkan dengan batu-batu oleh tentera Byzantine. Ladang-ladang ternakan Pliska dibakar dan disembelih. Harta-harta karun Krum pulak dirampas dan dijadikan hak milik peribadi Nicephorus.

Namun, dalam masa yang sama, selepas tawaran gencatan senjata dan keamanannya ditolak, Krum sedang merencanakan rancangan lain untuk mengalahkan bala tentera Byzantine itu. Ketika Byzantine sedang sibuk menjarah harta kekayaan Pliska, Krum dan baki tentera Bulgaria telah menyediakan perangkap yang bakal menghujani tentera Byzantine di sebuah laluan pergunung yang sempit. Selepas puas menjarah, Nicephorus mahu pulang ke Byzantine. Rancangan awalnya, dia mahu melalui beberapa daerah sebelum sampai ke Constatinople. Laluan tersebut lebih selamat. Tetapi dek kemenangan bergayanya, Nicephorus menjadi sombong dan memilih Laluan Varbica di pergunungan Balkan yang semput dan berbahaya sebagai laluan tenteranya. Malah, dia menolah untuk menghantar skuad peninjau terlebih dahulu demi memastikan laluan itu tidak berbahaya.

Ketika tentera Byzantine melalui laluan gunung itu, Krum dan tenteranya sudah berkampung di atas kawasan yang lebih tinggi memerhati dari atas gunung ketika Byzantine melalui laluan gunung tadi. Namun ketika sampai di penghujung laluan tadi, salah satu daripada unit berkuda Byzantine melaporkan kepada Nicheporus bahawa terdapat tembok kayu telah dibina menghalang jalan itu sambil unit-unit Krum memerhati dari atas tanah yang lebih tinggi. Nicheporus pula mengambil keputusan untuk berpatah balik, namun jalan masuk tadi juga telah ditutup oleh tembok kayu.

Namun, ketika ini, Nicephorus benar-benar hilang akal. Dia dilaporkan selalu berkata:

“Kalau kita mempunyai sayap sekalipun, kita tidak akan berjaya keluar dari lembah ini!”

Selepas itu, Nicephorus telah membuat keputusan yang agak bodoh dalam sejarah apabila mengarahkan tenteranya berkampung di situ dan membina khemah. Selama dua hari berturut-turut Byzantine berkampung disitu. Para jeneral dan panglima perang Nicephorus menyuruh Nicephorus mengambil tindakan segera namun sepertinya, maharaja Rom itu sudah kehilangan semangat dan seperti menanti takdir daripada TUHAN sahaja. Pada malam ketiga tentera Byzantine berkampung disitu, tentera Bulgaria telah bermain permainan psikologi dengan tentera Byzantine. Disepanjang lembah yang membarisi laluan itu, tentera Bulgaria telah memukul gendang dan perisai masing-masing dan menjerit.

Tindakan itu telah menjatuhkan terus semangat tentera Byzantine. Selepas itu, terus tentera Bulgaria turun dari atas lembah dan tanah tinggi yang mengapit laluan gunung itu, dan menyerang tentera Byzantine yang tidak bersedia langsung. Serangan mengejut ini disasarkan ke atas khemah Nicephorus dan terus membunuh Nicephorus menjadikan Nicephorus sebagai Maharaja Rom pertama dalam sejarah yang terbunuh di tengah medan perang selepas 400 Tahu.

Sisa-sisa tentera Rom yang tinggal cuba lari dengan memanjat dan membakar tembok kayu yang dipasang namun sebaik sahaja sampai diseberang sana, mereka tersangkut dalam longkang dan parit yang digali oleh tentera Bulgaria sebelum dibunuh oleh tentera Bulgaria. Ada pula yang sempat lari sehingga sampai ke sungai yang berdekatan namun terperangkap pula dalam lumpur yang sangat tebal. Sungai itu pada hari itu dipenuhi oleh mayat-mayat tentera Byzantine yang cuba lari daripada amukan tentera Bulgaria. Dicatatkan bahawa 80, 000 orang tentera Byzantine berjaya dilenyapkan sehinggakan hanya beberapa orang sahaja yang terselamat dan salah seorang daripadanya ialah anak Nicephorus sendiri iaitu Stauricius yang kemudian mati beberapa bulan selepas itu kerana jangkitan pada luka daripada Pertempuran Pliska.

Rujukan:

1. Παπαθανασίου, Μ. (n.d.). Byzantine Battles. Retrieved September 06, 2016, from http://www.byzantium.xronikon.com/battle.php?byzbat=b9_04

2. Andrew Knighton. The Battle of Pliska – a Byzantine military disaster. Retrieved September 06, 2016, from https://www.warhistoryonline.com/medieval/the-battle-pliska-byzantine-military-disaster.html

-HE-


Kedudukan Bahasa Cina Dalam Kedudukan Negara-Bangsa Malaysia

Antara isu yang menjadi titik perbahasan hangat ketika menjelang kemerdekaan lebih 60 tahun dahulu, ialah berkenaan bahasa apakah yang ingin diangkat sebagai bahasa kebangsaan. Pada ketika itu tiga kaum yang dominan di Tanah Melayu ialah Melayu, India dan Cina.

Banyak cadangan telah diterima oleh Suruhanjaya Reid, selaku suruhanjaya yang diamanahkan untuk menyiapkan cadangan intipati Perlembagaan bagi Persekutuan Tanah Melayu yang akan merdeka kelak. Sungguhpun ada cadangan untuk mengangkat bahasa-bahasa lain, seperti bahasa Inggeris, Mandarin dan Tamil seiring dengan bahasa melayu sebagai bahasa kebangsaan, tetapi Suruhanjaya Reid tetap tegas dengan memberikan syor bahawa hanya bahasa Melayu sahaja yang sewajarnya menjadi satu-satunya bahasa kebangsaan.

Pun demikian, dalam masa yang sama mengambil kira bahawa pada ketika itu masih ramai rakyat yang belum benar-benar fasih, maka Suruhanjaya tersebut turut mencadangkan tempoh peralihan, yakni selama tempoh 10 tahun dari tarikh merdeka, bahasa Inggeris dibenarkan untuk digunakan. Tetapi selepas 10 tahun tersebut Parlimen boleh menguatkuasakan bahasa Melayu sebagai satu-satunya bahasa yang wajib digunakan untuk semua urusan rasmi, dan ini telah pun dibuat pada tahun 1963/67 melalui pindaan Akta Bahasa Kebangsaan. Selain itu, sebagai membantu tempoh peralihan tersebut, Suruhanjaya Reid turut mengesyorkan kelonggaran untuk kenyataan media dan dokumen-dokumen awam oleh kerajaan diterjemah ke dalam bahasa Mandarin dan Tamil.

Tetapi jika kita teliti perenggan 170 Laporan Suruhanjaya Reid, terdapat penegasan bahawa kelonggaran terjemahan ke dalam bahasa Mandarin dan Tamil tersebut adalah hanya untuk sesuatu tempoh waktu sahaja (“for some considerable time….”), dan bukan dimaksudkan untuk selama-lamanya, apatah lagi setelah lebih 60 tahun kita menyambut kemerdekaan.

Bahkan dalam perenggan seterusnya, iaitu perenggan 171, Suruhanjaya tersebut turut memperuntukkan bahawa pengucapan bahasa Cina dan dan India seharusnya dielakkan selagi mungkin, dan bukan dijadikan sebagai aturan umum untuk digunakan dalam urusan rasmi — “Our recommendation is based on the view that speeches in Chinese or Indian languages should be exceptional and we would not think it right to open the door for the regular use of these languages….”

Atas hujah-hujah inilah saya fikir tindak tanduk Menteri Kewangan, Lim Guan Eng yang ingin mengangkat bahasa Mandarin dalam ruang rasmi, adalah sungguh-sungguh bercanggah dengan semangat asal Perlembagaan Persekutuan. Tindak tanduknya itu adalah biadab, kurang ajar, durjana dan tidak bertamadun.

Sungguhpun Perkara 152 Perlembagaan Persekutuan membenarkan penggunaan, pengajaran dan pembelajran bahasa-bahasa selain daripada bahasa kebangsaan, tetapi ia tidak membenarkan penggunaan bahasa-bahasa lain itu untuk tujuan rasmi.

Semua urusan rasmi sepatutnya dan semestinya menggunakan bahasa kebangsaan. Sudahlah kita menghadapi masalah dengan Pak-Pak dan Mak-Mak Menteri yang berlumbak-lumba mengeluarkan kenyataan dalam bahasa Inggeris (yang juga merupakan percanggahan dengan kedudukan bahasa Melayu sebagai bahasa kebangsaan), janganlah dirumitkan lagi ketidakpatuhan terhadap Perlembagaan ini dengan meluaskan penggunaannya kepada bahasa Cina dan bahasa-bahasa lain bagi urusan rasmi pula.

Belajarlah, dan kuasailah sebanyak mana bahasa sekalipun, kerana lebih banyak bahasa yang boleh dipelajari, maka itu lebih baik. Bahasa Arab, bahasa Korea, bahas Kadazan, bahasa Murut, bahasa Jawa, bahasa Makassar, bahasa Perancis — kuasailah semuanya. Tetapi berpada-padalah, terutamanya apabila tiba kepada maksud dan tujuan rasmi, maka bahasa kebangsaan wajib menjadi satu-satunya bahasa yang diangkat di negara ini.

Suka saya ingatkan kembali apa yang pernah ditegaskan oleh Mahkamah Persekutuan kita (selaku tingkat kehakiman tertinggi dalam negara) ketika memutuskan kes Merdeka University Berhad lwn Kerajaan Malaysia. Mahkamah menyatakan bahawa para perangka Perlembagaan kita telah dengan penuh sedar menekankan kedudukan bahasa Melayu sebagai bahasa kebangsaan, agar ia dapat menjadi teras penyatuan rakyat berbilang kaum:-

“The framers of the Constitution deliberately chose to use the expression ‘national language’,” kata Mahkamah, “because they intended that Bahasa … should be used not only for official purposes but also as an instrument for bringing together the diverse and polyglot races that live here and thus promote national unity… [T]he use of bahasa could and should be used as an instrument for unifying the whole nation.”


Siapa Pengganti Shinzo Abe?

Shinzo Abe letak jawatan sebagai PM Jepun pada Jumaat lepas atas faktor kesihatan. Parti pemerintah iaitu Parti Demokratik Liberal (LDP) sekarang perlu memilih presiden parti yang baharu sebagai PM sehingga PRU seterusnya (perlu diadakan sebelum Oktober 2021).

Abe memang ada penyakit usus yang kronik. Malah kali pertama Abe letak jawatan (September 2007) pun atas sebab yang sama, padahal baru setahun jagung jadi PM waktu tu.

Lepas berehat 5 tahun baru dia buat comeback memimpin LDP menang PRU 2012 dan jadi PM ever since, mencatat rekod sebagai PM Jepun yang paling lama memerintah.

Tapi mungkin sebab stress pasal COVID keadaan dia makin teruk sampai muntah darah dalam pejabat, so terpaksalah berundur.

Peletakan jawatan Abe tak akan membawa kepada PRU disebabkan LDP masih pegang majoriti parlimen. Berbeza dengan Peristiwa 2.24 Malaysia di mana bukan saja PM letak jawatan malah parti komponen keluar dari blok kerajaan, menyebabkan kehilangan majoriti.

PRU yang seterusnya perlu diadakan sebelum Oktober 2021. Jadi PM baharu ni bertahan setahun saja. Pemilihan akan diadakan sebelum 15 September, so by hujung September dah ada kabinet baharu.

Setakat ini dah ada 4 orang mengumumkan akan bertanding dalam pemilihan presiden LDP: Shigeru Ishiba (bekas setiausaha agung LDP), Fumio Kishida (bekas menteri luar), Yoshihide Suga (ketua setiausaha kabinet, menteri paling kanan) dan Hakubun Shimomura.

TPM Aso tak bertanding. Dah tua sangat. Lagi pun dia dah pernah rasa jadi PM pada 2008-2009, so pandai-pandai lah bagi peluang kat kohai (junior). Dan sebab Aso lah LDP kalah PRU 2009, so orang LDP tak berapa kenan dengan Aso.

Ikon belia, Shinjiro Koizumi (anak mantan PM Junichiro Koizumi, mentor Abe) pun tak bertanding. Sebab dia sedar diri muda sangat (39 kat Jepun kira muda jagung), bagi lah senpai (senior) jalan dulu. Kalau gelojoh kang orang perli anak papa.

Itu kelebihan orang Jepun, tak kira tua muda semua pandai bawak diri. Yang tua tak berlagak tua, yang muda tak berlagak muda.

Kalau di peringkat akar umbi, Ishiba adalah calon paling popular. Sebelum ni dia dah 2 kali cabar Abe untuk jawatan presiden (2012 dan 2018), tapi dua-dua kali pun kalah.

Sebab politik ni bukan pasal populariti semata-mata tetapi juga melibatkan kepentingan. Tu beza antara Akademi Fantasia dan politik. Dalam LDP ada banyak kumpulan kepentingan atau “habatsu” atau factions. Kau nak jadi pemimpin parti kena dapat sokongan majoriti faction.

Faction terbesar ialah Seiwa Seisaku Kenkyukai, diikuti oleh Shikokai yang dipimpin oleh Aso, Heisei Kenkyukai yang dipimpin oleh Wataru Takeshita, Kochikai yang dipimpin oleh Fumio Kishida dan Shisuikai yang dipimpin oleh Toshihiro Nikai.

Factions ni dah wujud sejak penubuhan LDP pada tahun 1955. Kau masuk LDP kau kena join salah satu faction, then kau akan naik bawah faction. Lepas kau jadi pemimpin faction, baru faction akan pertaruhkan kau jadi pemimpin LDP.

Nampak rigid tapi itulah budaya politik orang Jepun sejak zaman dulu lagi. Samurai kena ikut seorang daimyo sampai mati.

Bukan LDP je tapi parti-parti lain pun ada faction. Orang menyampah dengan ahli politik yang lompat-lompat parti dan tukar-tukar faction macam Yuriko Koike sebab anggap tak ada loyalty. Abe dari faction Seiwa. Ayahnya pun dari faction yang sama, so bila Abe join politik dari dulu orang dah jaga dia elok-elok groom dia jadi pemimpin.

Dan Abe boleh jadi PM dengan begitu lama pun sebab kebolehannya untuk mengimbangi kuasa antara factions dalam LDP. Dia tak pentingkan faction sendiri je, tapi dia kawtim dengan faction lain, so semua orang happy dengan Abe.

Ishiba pula lone ranger, tak ikut faction lama tapi buat faction baharu bernama Shuigetsukai. Tapi ahli faction setakat 20 orang je, pengaruh kurang.

Suga (bukan Suga BTS) pun tak ada faction, lebih kepada teknokrat. Tapi disebabkan dia adalah right-hand man Abe selaku menteri paling kanan, maka factions yang sokong Abe akan beri undi kepada Suga, terutamanya yang merupakan Nikai yang merupakan Setiausaha Agung parti.

Dalam keadaan Jepun masih berdepan dengan krisis COVID dan ekonomi, Suga dilihat orang yang paling sesuai untuk meneruskan legasi Abe.

Plus Suga ada hubungan baik dengan Komeito, parti rakan LDP dalam parlimen. Pemilihan Suga akan dapat memperbaiki dan memperkukuhkan muafakat LDP-Komeito yang makin shaky bagi menghadapi PRU 2021. Jadi, berdasarkan analisis yoko-yoko aku, chansu (chance) Suga untuk jadi PM Jepun yang baharu adalah paling tinggi, diikuti oleh Kishida.


Malayan Union 1946

Semua sedia maklum selepas Jepun kalah dalam Perang Dunia Kedua, pentadbiran di Tanah Melayu diletakkan di bawah Pentadbiran Tentera British (BMA) dari 1945 hingga 1946. Dan dari BMA inilah, London mahu memperkenalkan satu bentuk persekutuan baru di Tanah Melayu yang dikenali sebagai Malayan Union. Pentadbiran bersifat baru itu bagaimanapun mendapat tentangan ramai pihak terutama orang Melayu yang menyifatkan kebanyakan perubahan yang dibawa mengancam hak istimewa orang Melayu, institusi beraja dan agama Islam. Dan ini membawa kepada penentangan secara besar-besaran yang akhirnya membawa kepada pembentukan Persekutuan Tanah Melayu pada tahun 1948.

Misi Harold MacMichael

Jepun menyerah kalah pada 15 Ogos 1945 dan pada 3 September 1945, tentera British telah mendarat di Pulau Pinang. Manakala pada 5 September 1945, BMA bermula di Tanah Melayu. Pada 11 Oktober 1945, Sir Harold MacMichael sebagai wakil kerajaan Britain tiba di Pelabuhan Swettenham dengan kapal Royalist. Dalam tempoh antara 18 Oktober hingga 21 Disember 1945, MacMichael telah menjelajah ke seluruh negeri Melayu bagi mendapatkan tandatangan baginda menyerahkan kuasa perundangan kepada kerajaan Britain.

Pada 22 Januari 1946, kertas putih mengenai Malayan Union telah diisytiharkan untuk bacaan awam di mana antara aspek yang menarik perhatian ialah isu kerakyatan Malayan Union yang dirasakan terlalu longgar. Selain isu kerakyatan, isu kedaulatan Raja-Raja Melayu juga menimbulkan kemarahan di mana kedaulatan mereka dipindahkan kepada Raja Britain. Justeru, secara ringkas misi tandatangan yang digalas MacMichael sebenarnya satu misi penaklukan secara halus Britain ke atas Tanah Melayu.

Sungguhpun tugas MacMichael dilihat berjalan lancar, namun pada hakikatnya ia tetap dilaksanakan dengan penuh berhati-hati. British khuatir sekiranya ada Raja Melayu yang tidak bersetuju menurunkan tandatangan, ini bermakna rancangan Malayan Union akan gagal. Perhitungan itu dapat diukur daripada beberapa petunjuk. Sebagai contoh pihak British telah memperincikan pilihan orang yang paling layak menjalankan tanggungjawab untuk mendapatkan tandatangan Raja-raja Melayu. MacMichael dipilih kerana pertimbangan pengalamannya di Transjordan dan Palestin.

Sementara di pihak MacMichael pula, untuk tidak menggagalkan segala perancangan yang telah diatur, dia meminta supaya perjalanannya dibekalkan dengan persiapan yang dapat meninggikan prestijnya sebagai wakil Raja Britain. Ini penting kerana baginya, Raja-raja Melayu sangat mengambil berat soal martabat dan ketinggian status. Antara lain, MacMichael juga meminta dirinya dilantik sebagai ahli Majlis Privy bagi membolehkannya memakai gelaran Right Honourable.

Dia juga mahukan pelayarannya ke Tanah Melayu menaiki kapal perang Diraja yang besar. Ketibaannya di Tanah Melayu perlu disambut dengan upacara yang gemilang. Ini perlu dilakukan di Pelabuhan Swettenham dan bukannya di pelabuhan Pulau Pinang atau Singapura. Kediamannya di Kuala Lumpur mestilah di King House (sekarang Carcosa Seri Negara). Kenderaannya pula mestilah sebuah kereta salon yang besar dan warnanya bukan warna kenderaan tentera.

Untuk memastikan misi MacMichael disempurnakan dengan baik, seorang wakil telah dihantar terlebih dahulu untuk meninjau sejauh manakah sokongan Raja-Raja Melayu terhadap British. Tanggungjawab ini diGALAS oleh H.C Willan. Willan menjalankan tugasnya antara 8-20 September 1945. Laporan Willan menampakkan keyakinan yang tinggi bahawa Raja-Raja Melayu akan menyokong British memberi kelegaan kepada MacMichael.

Walau bagaimanapun, MacMichael tetap dibekalkan dengan satu senjata ampuh: tidak mengiktiraf Raja-Raja Melayu yang tidak mahu menurunkan tandatangan. Willan juga telah membekalkan satu senarai pengganti yang layak bagi sultan yang enggan bekerjasama. Selain itu, MacMichael juga tidak berseorangan dalam menjalankan tugasnya. Beliau turut ditemani oleh A.T. Newbolt.  Kehadirannya menurut MacMichael amat membantu. Malah, MacMichael menyebut dalam laporannya, tanpa kehadiran Newbolt, sebarang perjanjian dengan Raja-Raja Melayu tidak mungkin dapat disempurnakan dengan lancar.

Sungguhpun tugas MacMichael dilihat berjalan lancar, namun pada hakikatnya ia bukanlah suatu tugas yang mudah. Hanya Johor dan Selangor sahaja bersetuju menandatangani perjanjian tersebut tanpa banyak bantahan atas dasar setia kawan. Manakala di Negeri-Negeri Melayu lain seperti Perak, Kedah, Negeri Sembilan dan Perlis, MacMichael terpaksa menggunakan kaedah ugutan sama ada tidak mengiktiraf baginda sebagai Sultan ataupun menggantikan baginda dengan calon Sultan yang baru. Sementara di Pahang, Kelantan, dan Terengganu MacMichael turut menerima tentangan daripada para baginda tetapi tentangan tersebut tidaklah begitu kuat. Oleh itu, laporan Willan ternyata tidak menepati harapan MacMichael.

MacMichael memulakan lawatan tugasnya di Johor pada 18 Oktober 1945 dengan menghadap Sultan Ibrahim. Baginda hanya diberi masa satu malam untuk membaca dokumen tersebut. Pada 20 Oktober 1945 Sultan Ibrahim telah menurunkan tandatangannya, satu keputusan yang diambil tanpa mendapatkan pertimbangan Majlis Menteri atau badan perundangan Johor terlebih dahulu terutamannya mengenai isi kandungan dokumen tersebut.

Oleh itu, MacMichael dalam laporannya kepada pihak atasan di England memaklumkan bahawa rundingannya dengan Sultan Ibrahim berjalan dengan baik sekali dan secara tidak langsung memberi keyakinan yang tinggi kepada MacMichael untuk mendapatkan tandatangan Raja-raja Melayu yang lain. Hal ini disebabkan MacMichael berpendapat, jika Sultan Ibrahim sudah bersetuju dengan Malayan Union, maka tidak sukar untuk pihak British mendapatkan persetujuan dari sultan-sultan negeri yang lain. Misalnya, MacMichael berjaya mendapatkan tandatangan Sultan Hishammudin Alam Shah pada 24 Oktober 1945 iaitu empat hari selepas Sultan Ibrahim menurunkan tandatangannya. Begitu juga di Pahang apabila MacMichael hanya mengambil masa dua hari sahaja untuk mendapatkan tandatangan Sultan Abu Bakar pada 2 November 1945.

Walau bagaimanapun, tidak semua Raja-Raja Melayu menerima mudah perlembagaan tersebut. Di Negeri Sembilan misalnya, MacMichael terpaksa berhadapan dengan tentangan dari Tuanku Abdul Rahman. Yamtuan menganggap perjanjian Malayan Union merupakan isu sensitif yang dilihat akan menjejaskan maruah dan statusnya sebagai Yamtuan. Oleh itu, Yamtuan menolak untuk menandatangani perjanjian tersebut.

Selain Yamtuan, empat Undang iaitu Dato’ Maamor bin Kassim (Dato’Kelana Putera, Undang Luak Sungai Ujong), Dato’ Shahmaruddin bin Abdul Rahman (Dato’ Mendelika Menteri Akhir Zaman, Undang Luak Jelebu), Dato’ Kamat bin Sulaiman (Dato’ Johan Pahlawan Lela Perkasa Setiawan, Undang Luak Johol) dan Dato’ Haji Ipap bin Abdullah (Dato’ Lela Maharaja, Undang Luak Rembau) turut membantah tindakan MacMichael memaksa Tuanku Abdul Rahman menandatangani perjanjian tersebut.

Antara keempat-empat Undang tersebut, Dato’ Rembau dilihat sangat tidak bersetuju dengan perbuatan menurunkan tandatangan itu. Malah, Dato’ Kelana yang sedang uzur ketika itu turut datang ke Seri Menanti berjumpa dengan MacMichael bagi menyuarakan rasa tidak puas hatinya terhadap tindakan MacMichael. Manakala, Dato’ Jelebu pula berpendapat bahawa, “…Malayan Union merupakan suatu perkara yang sudah jadi dan sungguhpun ia ditentang, ia berkata di dalam keadaan seperti ini, tidaklah ada bezanya sama ada ia menurunkan tandatangan ataupun tidak‟.

Dato’ Johol pula merupakan seorang yang sangat tua dan boleh dikatakan tidak mengenal huruf dan nyata sekali tidak memahami betul-betul apa yang sedang berlaku. Sebagai seorang peguam, Yamtuan menyedari bahawa perlembagaan ini ternyata akan merugikan kedudukannya sebagai Yamtuan dan orang Melayu secara keseluruhannya. Oleh itu, Yamtuan menuntut untuk pergi ke London berjumpa sendiri dengan Setiausaha Pejabat Tanah Jajahan London bagi meminda semula memorandum tersebut. Namun begitu, pada 14 November 1945, Tuanku Abdul Rahman akhirnya terpaksa menurunkan tandatangan setelah didesak oleh MacMichael.

Setelah berjaya mendapatkan tandatangan Tuanku Abdul Rahman, MacMichael menghadap Sultan Abdul Aziz di Perak pada 20 November 1945. MacMichael berpendapat Sultan Abdul Aziz merupakan antara Sultan yang cerdas dan tegas. Oleh itu, MacMichael merasakan bahawa tugasnya untuk mendapatkan tandatangan Sultan Abdul Aziz bukanlah satu tugas yang mudah. Ternyata telahan MacMichael itu benar. Sama seperti Tuanku Abdul Rahman di Negeri Sembilan, Sultan Abdul Aziz juga berpendapat bahawa perjanjian itu bukan sahaja tidak menguntungkan orang Melayu, malah mengancam kedaulatan serta ketuanan orang Melayu apabila kedaulatan Raja-raja Melayu dihapuskan.

Malah, menurut Sultan Abdul Aziz lagi dasar kerakyatan yang liberal ini akan menyebabkan orang Melayu kehilangan kedudukannya sebagai penduduk Bumiputera akibat daripada polisi kerakyatan Malayan Union yang longgar. Baginda juga bimbang orang Melayu akan menjadi satu masyarakat yang kecil di Tanah Melayu, manakala golongan bukan Melayu pula akan bertambah.

Orang Melayu juga akan kehilangan hak dan keistimewaan mereka di bumi sendiri apabila mereka dianggap mempunyai taraf yang sama dengan golongan bukan Melayu. Oleh itu, Sultan Abdul Aziz juga dilihat cuba melengah-lengahkan masa untuk menandatangani perjanjian tersebut. Baginda memberi alasan bahawa beliau perlu berbincang dengan ahli kerabatnya yang lain terlebih dahulu sebelum bersetuju menurunkan tandatangan. Akhirnya, pada 22 November 1945, Sultan Abdul Aziz juga terpaksa menurunkan tandatangannya terhadap perjanjian Malayan Union ini.

Selepas Perak, MacMichael menghadap Sultan Badlishah di Kedah pada 29 November 1945. Di Kedah, tentangan yang diterima oleh MacMichael tidak kurang hebatnya. Beliau juga terpaksa menggunakan ugutan sebagai senjata utamanya apabila Sultan Badlishah bersikap kepala batu dan bertegas untuk tidak menandatangani perlembagaan Malayan Union.

Dalam pertemuan pertamanya dengan Sultan Badlishah, berlaku perdebatan hebat antara kedua-dua pihak. Menurut MacMichael, Sultan Badlishah belum lagi diakui sebagai Sultan oleh Kerajaan British. Baginda cuma diakui sebagai bakal Sultan sahaja. Selain itu, selama Penasihat British berada di Kedah, Sultan tidak berkuasa mutlak dan Kedah bukanlah sebuah negeri yang bebas.

Malah, menurut MacMichael lagi, “..it was fortune that his majesty government had not concluded as would have been consonant with modern conception democratic government that the sultanates were altogether out of date”.

Sultan Badlishah membidas kenyataan tersebut dan mengatakan bahawa perjanjian baru ini merupakan satu lagi tipu muslihat British untuk menukarkan taraf Negeri-negeri Melayu daripada sebuah negeri naungan kepada tanah jajahan British. Malah ia dilihat sebagai satu usaha British untuk memanjangkan lagi tempoh penjajahan British di Tanah Melayu. Menurut Sultan Badlishah lagi, “..the technique adopted by His Majesty’s Government appeared to be not unlike the familiar Japanese technique of bullying.”

Pada masa yang sama, MacMichael turut menegaskan bahawa Sultan Johor sudah pun menurunkan tandatangan baginda dan jika terdapat perkara-perkara yang merugikan kedudukan Raja-raja Melayu sudah pasti Sultan Johor tidak akan menurunkan tandatangannya terhadap perjanjian baru itu. MacMichael terkejut apabila Sultan Badlishah menjawab, tidak semestinya Kedah akan mengikut apa yang dibuat oleh Johor.

Selain Sultan Badlishah, ahli-ahli Majlis Mesyuarat Negeri Kedah yang lain turut membantah Perlembagaan Malayan Union. Setelah tiga hari berbincang, ahli-ahli Majlis Mesyuarat Negeri Kedah yang diketuai Tuan Haji Mohammad Sheriff akhirnya terpaksa beralah dengan Newbolt dan MacMichael. Tunku Yaakub mencadangkan supaya baginda Sultan menurunkan tandatangan kerana tidak ada jalan lain lagi.

Manakala, Haji Mohammad Sheriff juga telah menggunakan pelbagai helah dan kepintarannya untuk menolak dan melambat-lambatkan tandatangan tersebut. Pada 2 Disember 1945, MacMichael sekali lagi datang menemui Sultan Badlishah untuk mendapatkan tandatangan baginda.

Malah MacMichael turut mengingatkan baginda bahawa “…his formal recognition as Sultan would depend on his assurances that he was prepared to sign the treaty.” Jika tidak baginda akan diturunkan takhtanya sebagai Sultan. Dengan rasa berat hati, Sultan Badlishah akhirnya terpaksa menurunkan tandatangannya. Menurut baginda, “…this was the most distressing and painful moment of his entire life.”

Selepas bersusah payah mendapatkan tandatangan Sultan Badlishah, MacMichael seterusnya berangkat ke Perlis untuk menemui Raja Perlis. Di Perlis, tugas MacMichael juga tidak mudah kerana terpaksa berhadapan tentangan Tuanku Syed Putra Jamalullai dan beberapa orang pembesar negeri yang lain. Tentangan diterima apabila MacMichael mendesak Raja Perlis menurunkan tandatangannya. Malah, Tuanku Syed Putra Jamalullai juga didesak untuk menyerahkan kedaulatan Kerajaan Perlis, namun baginda menolak. Tambahan pula, kandungan perjanjian Malayan Union amat bertentangan dengan Perjanjian Perlis-British 1930 yang dimeterai oleh Raja Syed Alwi.

Dalam situasi ini, beberapa orang para pembesar negeri Perlis seperti Haji Ahmad Mohamad, Wan Ahmad Daud dan Sheikh Ahmad Mohd juga dilihat menyokong kuat keputusan baginda untuk tidak menurunkan tandatangannya. Melihat kepada situasi tersebut, MacMichael menegaskan bahawa British masih boleh mendapatkan tandatangan daripada individu lain dengan cara menurunkan baginda daripada takhta kerajaan Perlis. Oleh itu, dengan rasa berat hati Tuanku Syed Putra Jamalullai telah menurunkan tandatangannya pada 4 Disember 1945.17

Walau bagaimanapun sebaik sahaja baginda menurunkan tandatangannya, Tuanku Syed Putra Jamalullai telah mengirimkan telegram kepada kerajaan British di London untuk menyuarakan rasa tidak puas hatinya terhadap tindakan MacMichael. Malah baginda bersama-sama dengan Raja-raja Melayu yang lain turut memulaukan upacara perlantikan Sir Edward Gent sebagai Gabenor Malayan Union kemudiannya.

Seterusnya MacMichael pergi ke Kelantan dan berjaya mendapatkan tandatangan Sultan Ibrahim pada 17 Disember 1945. Di Kelantan, MacMichael turut mendapat beberapa bantahan kecil daripada baginda. Seperti biasa, MacMichael menggunakan kuasa yang diberikannya oleh London untuk tidak mengiktiraf mana-mana Raja-raja Melayu yang enggan menurunkan tandatangan mereka. Oleh itu, Sultan Ibrahim terpaksa beralah dan akhirnya bersetuju menandatangani perjanjian tersebut pada 17 Disember 1945.

Terengganu merupakan negeri terakhir yang dikunjungi oleh MacMichael dalam usaha mendapatkan tandatangan kesemua Raja-raja Melayu. Di Terenganu, Newbolt telah mengadap Sultan Ismail di Istana Maziah untuk mendapatkan persetujuan Sultan mengenai rancangan Malayan Union.

Sultan Ismail pada mulanya agak keberatan untuk menandatangani dokumen tersebut kerana baginda sedar tindakannya itu adalah bercanggah dengan Undang-undang Tubuh bagi Negeri Terengganu yang tidak membenarkan Sultan bertindak sendirian untuk menyerahkan negeri kepada mana-mana kuasa. Fasal XIV Undang-undang Tubuh bagi Negeri Terengganu menjelaskan bahawa, “Maka tiada lulus dan sah tiada sah sekali-kali Raja membuat perjanjian atau ikhtiarmelepas atau menyerahkan negeri dan kerajaannya atau suatu bahagian daripada kuasa kerajaan atau haknya itu kepada sebarang mana-mana kerajaan atau kepada kuasa-kuasa bangsa Eropah atau lainnya.

Maka jika Raja cuba-cuba lalui larangan dan tegahan itu nescaya disifatkanlah akan dia memecahkan amanah yang diletakkan atasnya serta tiada sah perbuatan yang demikian itu. Maka tatkala itu tiadalah diwajibkan di atas ahli-ahli kerajaan dan segala rakyat bersetia lagi dengan dia haruslah diturunkan dia daripada takhta kerajaannya. Dan diangkat gantinya pula.”

Bagaimanapun Dato Jaya Perkasa, menasihati Sultan Ismail supaya menandatangani perjanjian itu kerana menurutnya perkara tersebut tidak bercanggah dengan Undang-undang Negeri bagi Terengganu. Pada pandangannya, “…Clausa 14 of the Constituition was meant to stop a Sultan from selling (as Singapore was sold years ago) leasing or pawning the state of any foreign state, that was not the purpose of the new treat.”  MacMichael pula menambah bahawa kerajaan British tidak pernah mengiktiraf Undang-undang tersebut. Berpandukan nasihat itulah, Sultan Ismail akhirnya bersetuju untuk menandatangani dokumen tersebut pada 21 Disember 1945. Oleh itu, pihak British begitu terhutang budi kepada Dato Jaya Perkasa. Newbolt dalam laporannya kepada MacMichael menyatakan, “The Dato Jaya has always been pro-British, ever since the early days when the practical applications of such sentiment was highly unpopular is doubly refreshing to find him occupying the chief post in the State, a reward for loyal services.”

Penentangan terhadap Malayan Union

Raja-Raja Melayu

Raja-Raja Melayu sejak dari awal sudah menyatakan penentangan keras mereka terhadap Malayan Union terutama selepas pembentangan kertas putih Malayan Union yang dibuat pada akhir tahun 1945. Berikut maklum balas beberapa Raja Melayu tentang Malayan Union.

1. Sultan Perak

Sultan Perak mengeluarkan pendapat bahawa kesetiaan sewaktu menjadi warganegara Malayan Union mestilah ditumpukan kepada Raja-raja Melayu sekiranya mereka tinggal di Negeri-negeri Melayu dan pada baginda King, jika mereka tinggal di Negeri Selat. Sultan Perak juga mahu setiap permohonan yang berdasarkan naturalisasi hendaklah diteliti. Sultan Perak juga melahirkan rasa bimbangnya kerana di Perak hanya terdapat 335,000 orang Melayu tetapi terdapat 450,000 orang Cina dan 200,000 orang India. Sultan Perak mengatakan,“Unless there is adequate safeguard the grant of equal citizenship will eventually resut in the extinction of Malay race, because they will be submerged by the aliens.”

Sultan Perak juga bertitah, orang India dan Cina yang mendapat hak kerakyatan di dalam Malayan Union ini adalah merupakan satu harta yang tak ternilai. Ini kerana mereka akan mendapat apa-apa keistimewaan tempatan tetapi tidak perlu mengubah hatinya terhadap kesetiaan pada negara asal mereka. Sultan Perak melahirkan rasa tidak puas hatinya tentang hal ini dan berharap agar pihak British menimbangkan hal ini sedalam-dalamnya sebelum ianya diteruskan. Di samping itu, Sultan Perak juga mahu kedatangan penghijrah disekat sehinggalah orang Melayu mencapai 75% dari jumlah penduduk Melayu.

2. Sultan Kelantan

Sultan Kelantan pula mengkritik usul dari perenggan lima dalam Kertas Putih Command 6724 iaitu jika sekiranya Singapura tidak termasuk di dalam Malayan Union, mengapa penduduk di pulau itu layak menjadi warganegara Malayan Union.

Justeru itu baginda mahu, orang Singapura yang mendapat hak kerakyatan Malayan Union itu tidak dibenarkan berkhidmat di dalam Jabatan Perkhidmatan Awam di negara Malayan Union dan tidak dibenarkan menduduki Majlis Mesyuarat Negeri dan Majlis Undangan Negeri. Baginda juga mempertikaikan mengapa mereka yang mendapat kerakyatan dari segi kelahiran tidak perlu mengangkat sumpah kesetiaan kepada Malayan Union?

Selain daripada itu baginda mencadangkan kelayakan untuk mendapat kerakyatan di dalam Malayan Union hendaklah berdasarkan tempat lahir dan tempat tinggal, mempunyai milik persendirian, mengetahui bahasa Melayu sekurang-kurangnya darjah lima sekolah Melayu dan mesti menumpahkan kesetiaan kepada Raja Melayu.

Pegawai-pegawai British

Sentimen penentangan bukan saja dikongsi oleh orang Melayu tetapi juga dikongsi bekas pegawai British yang pernah berkhidmat di Tanah Melayu. Antara yang menyuarakan sokongan kepada penentangan Malayan Union ialah bekas Residen Jeneral Negeri-Negeri Melayu Bersekutu Frank Swettenham, dua bekas Gabenor Negeri-Negeri Selat iaitu Sir Frederick Weld dan Sir Cecil Clementi Smith serta orientalis British R.O Winstedt. Mereka menyuarakan pandangan berkenaan Malayan Union dalam akhbar The Times di London.

Pertubuhan Melayu

Sementara itu, pertubuhan Melayu turut ditubuhkan atau diaktifkan semula sebagai tindak balas terhadap Malayan Union. Antara persatuan Melayu yang wujud ketika itu ialah Persatuan Melayu Terengganu dan Persatuan Kebangsaan Melayu Selangor. Dari situ, organisasi-organisasi ini menggerakkan tenaga dalam rapat-rapat umum bagi membantah tingkah laku Harold MacMichael dalam mendapatkan tandatangan Raja-Raja Melayu dan bantahan terhadap Malayan Union.

Penentangan orang Melayu terhadap MU jelas dapat dilihat apabila pada 14 Disember 1945 kira-kira 30,000 orang Melayu Kelantan berhimpun penuh sesak di Padang Besar Kota Bharu dan mengadakan perarakan bagi menunjukkan bantahan mereka terhadap MU.

Mereka membawa sepanduk-sepanduk kain yang bercogankata “Semenanjung Tanah Melayu Hak Orang Melayu”, “Peliharalah Hak Kami’, “Kami Tidak Rela Bangsa-bangsa Lain Diberi Hak dan kemudahan-kemudahan kepunyaan orang-orang Melayu”, “Kembalikan hak kami”, Jahanamkan Malayan Union” dan “Kerajaan British pecah amanah”. Seorang wakil pemuda Melayu Kelantan telah berucap, “Kami pohonkan keadilan Kerajaan British terhadap kaum Melayu dan hendaklah Kerajaan British sentiasa menjaga hak dan maslahat bangsa Melayu. Peliharalah hak-hak kami.” (akhbar Majlis, 20 Disember 1945)

Dan ini turut menyedarkan orang Melayu bahawasanya perjuangan perlu dicapai menerusi perpaduan. Ini membawa kepada satu kongres yang menghimpunkan 41 persatuan Melayu dari seluruh negara diadakan di Kelab Sultan Sulaiman (kini Dataran Merdeka) dari 1 hingga 4 Mac 1946. Antara pemimpin Melayu terkemuka yang hadir ketika itu ialah Dato Onn Jaafar, Pendeta Za’ba (Zainal Abidin bin Ahmad) dan Dato Panglima Bukit Gantang. Kongres Melayu pertama itu dirasmikan oleh DYMM Sultan Selangor, Almarhum Sultan Hisamuddin Alam Shah Alhaj.

Dalam ucapan baginda, baginda menyokong penuh penubuhan sebuah persatuan umat Melayu yang kuat di Tanah Melayu bagi menjamin kepentingan, hak orang Melayu dan negara terus terpelihara. Kongres yang bersidang selama tiga hari turut membuat empat ketetapan, penubuhan Pertubuhan Kebangsaan Melayu Bersatu (PEKEMBAR/UMNO), bantahan penubuhan Malayan Union dan mengadakan Derma Pelajaran Kebangsaan Melayu.

Hasil daripada ketetapan tersebut, UMNO/PEKEMBAR secara rasmi diisytiharkan penubuhannya pada 11 Mei 1946 di Istana Besar Johor. Di bawah kepimpinan Dato Onn, parti memilih slogan ‘Hidup Melayu’. Bagaimanapun, kongres Melayu tidak terhenti di situ saja. Pada Kongres Melayu Kedua yang dianjurkan pada 30 dan 31 Mac 1946, kongres menyatakan bantahan penubuhan Malayan Union.

Kongres juga membuat tiga ketetapan: meminta Raja-Raja Melayu memulaukan majlis perlantikan Sir Edward Gent sebagai Gabenor, meminta orang Melayu yang dilantik menganggotai majlis pentadbiran Malayan Union memulaukan majlis perlantikan dan menuntut orang Melayu berkabung selama tujuh hari dengan memakai lilitan putih pada songkok.

Pada 1 April 1946, Sir Edward Gent dilantik sebagai Gabenor Malayan Union yang pertama. Dan seperti dijangka, Raja-Raja Melayu memulaukan majlis perlantikan Gent berikutan tindakan orang-orang Melayu yang berhimpun di luar hotel tempat mereka menginap dan berkabung dengan melilit kain putih pada songkok mereka.

Ini ditambah kehadiran Dato Onn sebagai wakil orang Melayu yang berunding dengan Raja-Raja Melayu untuk memulaukan majlis berkenaan. Pemulauan tersebut merupakan satu pukulan yang amat dahsyat terhadap rancangan British. Akhirnya, Malayan Union hanya bertahan selama 22 bulan sebelum dibatalkan pada 1 Februari 1948 dan digantikan oleh Persekutuan Tanah Melayu. Dari situ, ia menjadi batu asas kepada kemerdekaan negara yang dicapai pada 31 Ogos 1957.

SUMBER


Masalah Tandas Yang Semakin Membarah Di India

Rakyat India tak habis menjilat Israel. Padahal Israel tak pernah acknowledge kewujudan mereka. Padahal ada masalah besar yang mereka perlu selesaikan selain daripada menjilat Israel. Tandas. Ikuti artikel ini membedah masalah tandas India.

Subuh kian menghampiri pada tarikh 27 Mei 2014. Dua orang gadis menggosok mata mereka selepas keluar daripada selimut tanpa menyedari bahawa mereka tidak akan melihat terbitan fajar. Sememangnya anak-anak gadis tidak boleh keluar pada waktu ini.

Tetapi mereka terpaksa, kerana lewat malam ialah masa yang paling sesuai. Namun nasib tidak menyebelahi dan malang tidak berbau – pada pagi tersebut, mereka ditemui m.at.i digantung pada pokok mangga selepas dir.ogo.l bergilir-gilir.

Tragedi ini berlaku di Katra, Uttar Pradesh. Tetapi amarah yang menyelubungi seluruh negara telah mempengaruhi politik nasional. Dan Narendra Modi mendapati bahawa kerajaan India perlu lebih tegas dalam pertimbangan.

India mempunyai populasi mencecah 1.4 bilion. Sebilangan besar daripada jumlah ini sentiasa membuang air di tempat terbuka, sekaligus mendedahkan seluruh negara kepada krisis kesihatan yang serius.

Pembuangan najis di tempat terbuka merupakan amalan warisan daripada masyarakat silam. Namun semakin lama, populasi dunia semakin bertambah. Dan apabila ribuan menjadi jutaan, krisis-krisis kesihatan mula timbul untuk menyedarkan manusia.

Tetapi India masih tetap mengamalkan cara ini sejak 1947 lagi ketika Mahatma Gandhi dipetik berkata bahawasanya sanitasi lebih penting daripada kemerdekaan. Secara kebiasaan, amalan ini dilihat sangat ketara di kawasan-kawasan yang dijangkiti wabak kebuluran dan kemiskinan.

Nak bagi rakyat diaorang bagi guna tandas, sampaikan kerajaan tempatan membuat satu inisiatif membayar rakyat ₹1 untuk menggunakan tandas awam. Untuk rekod. ₹1=RM0.059. Tapi macam biasa, rakyat India masih suka lampiaskan bahan buangan qubul dan dubur mereka di tempat awam.

Ini mendatangkan bencana kesihatan seperti cholera, cirit-birit dan demam kepialu yang hanya akan mengurangkan produktiviti negara. Dek nak kekang wabak penyakit ini sahaja, India didapati mengalami kerugian hampir RM200 bilion pada 2006 sahaja.

Maka kerajaan India membelanjakan RM160 bilion untuk pembinaan tandas dan program kebersihan dibawah Misi India Bersih 2019. Sebanyak 100 juta tandas disasarkan akan dibina pada tahun 2019. Tetapi masyarakat India melihat tandas sebagai pencabulan kesucian.

Golongan berkasta tinggi akan berasa terhina untuk berkongsi tandas dengan pengguna-pengguna kasta rendah. Disebabkan itulah tandas-tandas awam selama 30 tahun tidak digunakan langsung.

Sampaikan satu tahap, nak halang orang berak kat public, pasukan rondaan akan menggempur kawasan-kawasan tertentu. Ramai yang akan lari bertempiaran meninggalkan baldi-baldi mereka. Golongan sukarelawan turut menyertai misi ini untuk mengaibkan sesiapa yang suka berak kat public.

Lucu benar, Amerika Syarikat dan Kesatuan Soviet berlumba di angkasa – di India, kerajaan mereka terpaksa ini pula bersaing demi memastikan rakyat tidak membuang najis sesuka hati.

Tapi protes rakyat India yang ada kesedaran wujud. Seorang gadis telah memutuskan pertunangannya bukan kerana teman lelakinya curang. Sebaliknya atas ketiadaan tandas di rumah yang dijanjikan pengantin lelaki, gadis tersebut bertindak untuk berkahwin dengan orang lain.

Dan keputusan sebegini diikuti lebih daripada 50 isteri yang pulang ke rumah ibu mereka selepas suami masing-masing gagal menyediakan tandas. Sebenarnya wajar para wanita ini melakukan protes sebab mereka yang paling terdedah pada bahaya.

Wanita lebih merasai bahang ketiadaan tandas. Hanya untuk melepaskan hajat, dua nyawa telah melayang di Katra. Anak-anak gadis ini diro.g.ol dan dibu.nu.h selepas mereka keluar di waktu malam untuk membuang najis.

Dan dalam berkempen supaya orang India tak buang tahi merata, dan gunakan tandas, Bollywood siap buat filem bertajuk Toilet yang dilakonkan oleh Akshay Kumar berkenaan perjuangan seorang suami berjuang supaya ada tandas di rumah dan kampungnya!


Pengguna Facebook Ini Cadang Tukarkan Ibadah Korban Dengan Biasiswa Pendidikan

“Kita patut tukarkan ibadah Korban kepada berikan biasiswa kepada pelajar. Kenapa? Sebab Korban dah lari makasid (tujuannya).”

Pertama, sukanya aku nak cakapkan bahawa dalam Islam, maqasid (tujuan) bagi maliyah (harta) adalah berbeza. Dan setiap satunya, memiliki peranan-peranan tertentu dalam Islam. Misalnya, bagi Zakat Fitrah tujuannya agar fakir miskin memiliki makanan untuk sambut Raya Puasa. Maqasid untuk Korban pula ialah fakir miskin memiliki makanan untuk sambut Raya Haji.

Dan ada banyak juga perkara-perkara yang kita tak nampak dalam ibadah korban haiwan ini sebab kita hanya nampak beragama semata-mata untuk “hapuskan kemiskinan”, sedangkan Islam lebih besar daripada itu.
Sebab tu orang suruh masa Korban tu joinlah melapah, menumbangkan lembu, kambing. Kau akan dapati bahawa betapa besarnya pengajaran yang kau akan dapat daripada aktiviti ini.

Misalnya, lagi-lagi untuk masyarakat moden, kita semua ramai-ramai bergotong-royong sembelih dan melapah daging. Daripada ini, kau akan dapat banyak manfaat. Kalau sebelum ni kau sibuk bekerja, tak hiraukan sekeliling, tapi kali ni kau boleh rapatkan hubungan dengan jiran-jiran, kau kembali bermasyarakat, dan silaturahim pun jadi rapat. Institusi keluarga kembali diperkukuhkan, institusi bermasyarakat kembali dipasakkan kembali.

Bayangkan tengah lapah daging sama-sama, tumbangkan lembu pun bersama, mengedarkan ke masyarakat pun bersama daging-daging korban itu. Tak akan tak nampak keindahan ibadah korban ini lagi? Mungkin bagi kau, JIRAN, BERMASYARAKAT, KELUARGA ni bukan benda besar. Tapi bagi kami masyarakat Konservatif, tiga perkara ini ialah tonggak ummah. Rosak tiga ini, rosaklah ummah. Dan menjaga masyarakat, kejiranan ialah satu perkara yang dituntut dalam Islam.

Sabda nabi: “Barangsiapa yang beriman kepada Allah dan hari akhirat, maka hendaklah dia berbuat baik kepada jirannya.” [Riwayat Muslim]

Sebab itu perintah dalam Al-Quran bukanlah berkaitan membantu orang miskin sahaja, tetapi JIRAN. Lihat ayat dibawah:

“Dan hendaklah kamu beribadah kepada Allah dan janganlah kamu sekutukan Dia dengan sesuatu apa jua. Dan hendaklah kamu berbuat baik kepada kedua ibu bapa, kaum kerabat, anak-anak yatim, orang-orang miskin, JIRAN TETANGGA YANG DEKAT DAN JIRAN TETANGGA YANG JAUH, rakan sejawat, orang musafir yang terlantar dan juga hamba yang kamu miliki. Sesungguhnya Allah tidak suka kepada orang-orang yang sombong dan membangga-banggakan diri.” (al-Nisa’: 36)

Ibadah KORBAN HAIWAN itu satu ibadah. Ibadah KORBAN tu membantu orang miskin. IBADAH KORBAN itu membuatkan kau membantu orang miskin mengharungi satu lagi hari raya, hari kebesaran dalam Islam dengan perut yang terisi. Dan tanyalah kepada sahabat-sahabat yang tumbangkan lembu, yang tumbangkan kambing, kalau kalian tak nak percaya pada aku. Masa dok lapah daging, masa dok tumbangkan semua ini bukan untuk diri kita, kita diajar untuk ada rasa empati kepada orang miskin yang hanya mampu merasianya setahun sekali.

Cuba sertai mereka masa mereka edarkan daging-daging korban itu kepada yang memerlukan. Cuba tatap video rakaman orang-orang Islam di Afrika, Indo-China, tanah Arab yang sedang dalam perang, betapa mereka menangis kesyukukuran, dan sangat menanti hari raya Aidiladha ini. Kalian terlalu lama bersemayam jadi T20 wahai Bangsar Bubble, Murtadin, Liberal dan woke-woke sekalian, sampai tak memahami apa yang dibawah ini fikirkan.

Dan hujah yang paling kuat aku boleh gariskan dalam hal KORBAN HAIWAN ini ialah sebab ini ialah perintah ALLAH. Seperti mana taatnya Ibrahim agar leher anak lelakinya disembelih, maka seperti itulah harus taatnya kita disuruh korbankan kibas, lembu, unta dan kambing. Dan… jangan ulangi perbuatan Bani Israel. Ketika ALLAH suruh mereka cari lembu betina, mereka suka sangat menyukarkan perintah ALLAH dengan mempersoalkan benda bukan-bukan.

Ketika Nabi Musa menyampaikan perintah ALLAH supaya disembelih seekor lembu betina, mereka pula mempersoalkan setiap perintah nabi, yang mendapat wahyu sampaikan ALLAH tegur dalam Al-Quran.

“Wahai orang yang beriman! Janganlah kamu bertanyakan (kepada Nabi) perkara-perkara yang jika diterangkan kepada kamu akan menyusahkan kamu,” (Surah al-Maidah, ayat 101)

Kedua, maqasid yang tujuannya membangunkan ekonomi umat Islam, membantu lebih besar keseluruhan masyarakat terletak pada ibadah lain seperti Zakat Harta dan juga Wakaf. Contoh seperti zakat ini, saya suka petik pada zaman Saidina Umar Abdul Aziz.

Baitulmal ketika dibawah pemerintahannya sangat hebat pengurusannya. Perlu tahu, antara dana yang masuk ke baitulmal ketika itu ialah zakat, usyur, jizyah, kharaj/cukai tanah, satu perlima hasil rampasan perang dan fa’i. Pertambahan jumlah zakat yang memasuki baitulmal berlaku berikutan pertambahan pendapatan dari sektor perniagaan, perdagangan dan pertanian. Dan untuk memastikan pendapatan daripada zakat terus meningkat, apa yang khalifah buat ialah projek-projek pembangunan ekonomi dan pengalakkan perniagaan oleh masyarakat.

Misalnya, Umar melaksanakan projek pembangunan kemudahan awam seperti jambatan, jalan raya, perigi-perigi dan sistem saliran. Dan bagi memastikan tanah-tanah ini dapat dimanfaatkan dengan sebaiknya, pelbagai projek membabitkan sistem pengairan dan jalan-jalan bagi memudahkan proses membawa hasil tanaman digerakkan. Ini penting kerana untuk untuk untuk memastikan infrastruktur yang wujud, mesra pedagang, dan juga mampu meningkat produktiviti pertanian agar nanti semuanya mampu disumbangkan sebagai zakat harta untuk kerajaan.

Pemansuhan beberapa cukai perniagaan juga mendorong ramai orang zimmi dan mawali berkeinginan mengembangkan perniagaan mereka. Ini membawa kepada pertambahan dana usyur dan seterusnya pertambahan dana baitulmal semasa era baginda yang disumbangkan melalui zakat harta.

Antara polisi menarik melibatkan para pedagang, para pedagang yang menginap di rumah tumpangan, mereka boleh menetap selama sehari semalam tetapi boleh dipanjangkan kepada sehari sekiranya tidak sihat untuk meneruskan perjalanan. Pedagang-pedagang yang kehilangan barang dagangan atau ditimpa musibah bencana alam/jenayah turut dibantu di mana kerugian mereka dijamin baitulmal.

Jika mereka mengalami masalah muflis, hutang mereka akan diselesaikan oleh baitulmal.Ini merupakan salah satu dari galakan Umar kepada golongan ini agar tidak mudah berputus asa lebih-lebih lagi kepada yang masih hijau dalam dunia perniagaan.

Khalifah juga menghapuskan cukai-cukai yang dianggap membebankan golongan tani. Berdasarkan analisis Umar, kebanyakan tanah yang diusahakan terbiar begitu saja kerana beban cukai yang ditanggung golongan tani. Kerana bimbang dikenakan denda atau hukuman lebih berat, mereka lebih suka menjualnya daripada menanggung beban cukai.

Umar juga bertanggungjawab menggerakkan dasar mengusahakan tanah terbiar dengan menggalakkan orang ramai membuka tanah baru untuk tujuan pertanian atau pembangunan. Selain memansuhkan cukai-cukai, baginda juga mewujudkan pinjaman kepada golongan tani yang mahu memajukan kebun mereka dan hanya mengenakan cukai kepada tanah yang menghasilkan pendapatan.

Umar juga melarang tanah wakaf dimiliki oleh sesiapa saja dan seharusnya dimanfaatkan untuk kegunaan orang Islam. Jika ada tanah terbiar tanpa diketahui siapa pemiliknya, ia akan diambil alih oleh gabenor wilayah untuk tujuan pertanian atau pembangunan dan hasilnya akan disalurkan kepada baitulmal. Hasil kepada polisi ekonomi untuk mengkayakan masyarakat, agar dana-dana zakat dapat disumbangkan kepada Baitulmal, sampai satu masa, ada anekdot menarik yang dicatatkan.

“Aku dihantar Umar bin Abdul Aziz untuk mengutip zakat di Afrika. Selepas aku mengumpulnya, aku merancang untuk mengagihkannya kepada golongan fakir miskin. Tetapi aku tidak menjumpai satu orang pun. Ini kerana pada era Umar, baginda telah menjadikan semua orang kaya. Akhirnya, aku putuskan untuk menggunakan dana zakat untuk membeli dan membebaskan hamba-hamba.” – Yahya bin Said, salah seorang gabenor yang berkhidmat semasa era Umaiyyah.

Jadi, apa pengajaran yang kita boleh dapat? Sistem zakat harta, Baitulmal itu dapat berfungsi dengan baik kalau diuruskan tanpa korupsi, telus dan bersih. Bukanlah bermaksud bila kita petik dari sejarah, kita nak beromantism, tetapi kita nak ambil pengajaran. Bukankah itu tujuannya kita belajar dari sejarah? Pengajarannya Islam dah ada system terbaik seperti Zakat Harta dan Baitulmal sebagai langkah terbaik, yang dah terbukti mampu membasmi kemiskinan! Tak cukup dengan Zakat Harta, aku suka petik mengenai Wakaf untuk rujukan kita. Untuk Wakaf, kita ambil daripada zaman Uthmaniyyah.

Allah S.W.T. berfirman dalam surah Ali Imran ayat, ke-92 yang bermaksud:
“Kamu tidak akan sampai ke kemuncak kebaikan, sehingga kamu menginfakkan harta yang paling kamu cintai. Dan apa jua yang kamu nafkahkan, maka sesungguhnya Allah mengetahuinya.”

Kepada yang tidak mengetahui, definisi Wakaf menurut Kamus Dewan, sesuatu yang diberikan untuk kegunaan orang ramai (sebagai derma) atau diuntukkan bagi keperluan yang berkaitan dengan agama Islam, seperti mendirikan masjid atau membina madrasah untuk kegunaan orang ramai.

Dalam sejarah, antara fasa paling awal Wakaf sebagai senjata umat Islam ialah daripada kisah saidina Uthman yang membeli sebuah perigi daripada Yahudi yang suka menindas umat Islam. Hasil daripada pembelian perigi itu, umat Islam berjaya menguasai ekonomi Madinah, dan Yahudi yang menindas umat Islam terpaksa akur dengan penguasaan ekonomi umat Islam. Dalam banyak fasa-fasa sejarah Islam, Uthmaniyyah paling terkedepan memanfaatkan konsep Wakaf dalam membangunkan ekonomi umat Islam.

“Disebabkan wakaf, seorang lelaki dalam Daulah Uthmaniyah boleh dilahirkan dalam rumah wakaf, tidur dalam buaian wakaf, diberi makan dengan harta wakaf, belajar di sekolah wakaf dan membaca buku wakaf. Kemudian setelah dewasa, beliau mengajar di sekolah wakaf, menerima gaji dari harta wakaf dan apabila meninggal dunia dia diletakkan dalam keranda wakaf dan dikebumikan dalam tanah Wakaf.” – Ahmet Akgündüz

Bukan institusi Pendidikan seperti sekolah, hidup para ilmuwan sahaja yang menjadi antara wakaf umat Islam. Misalnya, hospital ketika era Uthamniyah turut menjadi bahan wakaf. Institusi wakaf kesihatan pula dikenali sebagai darul syifa’. Biasanya dibina sekali berdekatan masjid dan sekolah.

Rawatan percuma diberikan kepada rakyat yang kurang berkemampuan. Bukan kerajaan sahaja yang membina hospital, malah golongan kaya turut membina hostipal wakaf. Antara contoh hospital dalam sejarah yang merupakan sebahagian daripada program wakaf ialah Zeynap-Kamil membina hospital wakafnya pada tahun 1875. Bukan sahaja hospital umum, malah ada ‘hospital pakar’ yang khusus bagi wanita dan kanak-kanak sahaja. Hamidiye Etfal Hastahane-i Âlisi adalah contoh hospital kanak-kanak yang khas datang daripada amalan berwakaf penduduk Uthmaniyah sama ada pihak kerajaan atau orang kaya pada zaman itu.

Antara binaan Wakaf lain yang terkenal adalah sadaka taşı (batu amal). Atau bahasa mudahnya tabung tunai yang dibina daripada batu. Biasanya diletakkan di perkarangan masjid. Fungsinya mudah, orang yang mahu sedekah masukkan duit dari atas, yang memerlukan akan ambil di bawahnya. Yang mengambil pula tahu untuk mengambil sekadar keperluannya dan memikirkan yang dibelakang.

Situasi yang sama dapat dilihat pada kedai-kedai makanan seperti kedai roti zaman Uthmaniyyah dulu. orang kaya akan membeli roti dari tuan kedai kemudian roti itu akan digantung untuk keperluan orang yang kelaparan. Betapa hebatnya umat Islam mengaplikasikan Wakaf dalam kehidupan, sehingga mampu untuk mereka memiliki pendidikan, perubatan, malahan makanan percuma untuk dikongsikan dengan fakir miskin.

Sekarang pertanyaan aku, apakah bercerita mengenai kejayaan Wakaf dan juga Zakat di atas sebagai meromantismkan sejarah? Apakah kamu wahai para woke-woke, SJW, Liberal, Kiri dan seangkatan dengannya, mahu menafikan fungsi Zakat Harta dan Wakaf? Kalau masih berdegil, aku nak tunjukkan antara kejayaan Wakaf di zaman moden tau.

JCorp ialah contoh syarikat gergasi yang menjadikan amalan wakaf sebagai sebahagian daripada tanggungjawab korporat mereka. Salah satu pencapaian cemerlang JCorp kepada masyarakat melalui pendekatan wakaf bagi memenuhi keperluan golongan miskin dan yang memerlukan telah dilaksanakan melalui pembinaan rangkaian Klinik Waqaf An-Nur dan Hospital Waqaf An-Nur. Sehingga kini rangkaian Klinik Waqaf An-Nur mempunyai 22 buah rangkaian klinik iaitu 7 di Johor termasuk Hospital Waqaf klinik di Pasir Gudang, 2 di Seremban, 8 di Selangor, 2 di Sarawak dan selebihnya di Perak. Kelantan dan Pulau Pinang.

Semenjak dibuka kepada orang ramai sehingga Mei 2016 rangkaian Klinik Waqaf An-Nur di seluruh negara telah merawat lebih dari 1,317,371 pesakit dari semua lapisan masyarakat yang terdiri dari pelbagai bangsa dan agama. Di peringkat klinik pesakit hanya dikenakan bayaran minima sebanyak RM5.00 bagi setiap rawatan, termasuk ubatan. Semua klinik-klinik Waqaf An-Nur dilengkapkan dengan Pusat Dialisis untuk memenuhi keperluan pesakit buah pinggang pada kadar bayaran RM90.00.

Sebenarnya banyak lagi manfaat sistem Baitulmal dan juga Wakaf di Malaysia. Artikel ni akan jadi berjela-jela panjang. Aku akui bahawa sistem masih belum sempurna, dan banyak lagi penambahbaikkan boleh kita fokuskan bersama.

Aku, kau, dan kita semua harus bersama-sama duduk untuk fikirkan cara untuk sempurnakan sistem Baitulmal dan Wakaf kita agar jadi sempurna seperti zaman Umar Abdul Aziz dan juga Uthamniyyah dahulu.

Bukannya tiba-tiba dua sistem yang terbukti keberkesanannya tidak disempurnakan, kita beralih ke ibadah lain yang maqasidnya dalam Islam bertujuan lain, sedangkan ibadah yang maqasid untuk membangun dan membantu ekonomi umat Islam, kita abaikan begitu sahaja.